TSO ƒe 1972 me la, dukɔ siwo wu alafa ɖeka va dze asidede dukɔwo dome nubabla aɖe te be woatsɔ axe mɔ ɖe dɔlékuiʋawɔnuwo toto vɛ, wo wɔwɔ, alo kɔlili wo ɖi nu. Nubabla sia, si nye Dɔlékuiwo Kple Aɖi Ʋawɔnuwo ƒe Nubabla (Biological and Toxin Weapons Convention [BTWC]) la, nye nubabla gbãtɔ si wowɔ tsɔ xe mɔ ɖe aʋawɔnu ƒomevi aɖe koŋ nu kpɔ. Gbagbãƒe si nɔ eŋu enye be womegblɔ mɔnu siwo dzi woato akpɔ egbɔ be dukɔwo le wɔwɔm ɖe seawo dzi hã o.\nMele bɔbɔe be woanya nenye be dukɔwo le dɔlékuiʋawɔnuwo wɔm o, elabena wote ŋu wɔa aɖaŋu kple sidzedze siwo wozãna le mɔ nyuiwo nu la ke ŋudɔ le dɔlékuiʋawɔnuwo hã wɔwɔ me. Nugbagbewo ƒe dzɔdzɔmetɔtrɔɖaŋu zazã ɖe “mɔ eve nu” alea naa wònɔa bɔbɔe be woaɣla dɔlékuiʋawɔnuwo wɔwɔ le mɔ̃ɖaŋudɔwɔƒe kple nudokpɔƒe siwo dze abe dukɔa ƒe dɔwɔna si le se nu dzro aɖe ko wɔm wole ene la me.\nBe woate ŋu akpɔ kuxia gbɔ la, dukɔ vovovo teƒenɔlawo dze dukɔwo dome tameɖoɖo kplikpaa aɖe dodo ɖa gɔme le ƒe 1995 me. Wotsɔ ƒe ade kple edzivɔ nɔ ŋugble dem le mɔ gobi siwo dzi woato atsɔ akpɔ egbɔ be dukɔwo wɔ ɖe BTWC ƒe nubablaa dzi la ŋu. Le December 7, 2001 la, ɖeko kwasiɖa etɔ̃ ƒe takpekpe aɖe si ame 144 de be woatsɔ alé ŋku ɖe ƒe 1972 ƒe nubablaa ŋu la va wu enu le zitɔtɔ me. Kuxiae nye be United States melɔ̃ ɖe mɔ vevi siwo dzi woda asi ɖo be woatsɔ akpɔ egbɔ be wowɔ ɖe BTWC ƒe nubabla dzi la dzi o. United States gblɔ be, mɔɖeɖe be ame bubuwo nanɔ ŋku lém ɖe woƒe mɔ̃ɖaŋudɔwɔƒewo ŋu anye mɔnukpɔkpɔ nana ŋkutsalawo.\nNusi Ava Dzɔ le Etsɔme\nViɖe kple afɔku siae le nugbagbewo ƒe dzɔdzɔmetɔtrɔɖaŋu ŋu. Wowɔa mɔ̃ɖaŋununya gã bubuwo ŋudɔ—abe gakpoŋutinunya, nusiwo wóna, nusiwo nana mɔ̃wo trona, nusiwo nana yameʋuwo dzona, kple elektrikmɔ̃ɖaŋu—menye le ŋutifafa ƒe tameɖoɖowo ɖeɖeko gome o, ke boŋ le aʋawɔwɔ hã me. Ðe wòava nɔ alea le nugbagbewo ƒe dzɔdzɔmetɔtrɔɖaŋu zazã hã gomea? Ame geɖewo ka ɖe edzi be ŋuɖoɖoae nye ẽ.\nNyatakaka aɖe si United States Dukɔa ƒe Dedienɔnɔ Dzikpɔha na le ƒe 1999 me gblɔ be: “Ŋusẽ ava ɖo . . . ame ɖekaɖekawo kple ƒuƒoƒowo ŋu, eye ametsrɔ̃nu siwo te ŋu wua ame gbogbowo ava su wo dometɔ aɖewo si. . . . Ƒuƒoƒowo kple ame ɖekaɖekawo ƒe sesẽnyaʋlilawo ava nɔ dzidzim ɖe edzi, amesiwo anɔ ŋu ʋãm ɖe woƒe subɔsubɔha siwo ƒe dzixɔse le abe vivimehawo tɔ ene ŋu vevie, alo woanye amesiwo le didim be woabia hlɔ̃. Ŋɔdzinuwɔlawo ate ŋu awɔ mɔ̃ɖaŋununya si ŋudɔ dukɔ gã aɖewo ɖeɖeko wɔna tsã atsɔ adze ame gbogbo aɖewo dzi.”\nTogbɔ be míenya nusi ava dzɔ le etsɔ si gbɔna kpuie me o hã la, míenya nusi Mawu ava wɔ na amegbetɔƒomea. Biblia do ŋugbe be ɣeyiɣi aɖe gbɔna esime anyigbadzinɔlawo ‘anɔ anyi le dedienɔnɔ me, eye ame aɖeke mado voɖi na wo.’ (Xezekiel 34:28) Ne èdi be yeanya nu geɖe tso ŋugbedodo fakɔname ma ŋu la, ke di Yehowa Ðasefo siwo le miaƒe nutoa me alo ŋlɔ agbalẽ ɖo ɖe adrɛs si sɔ le magazine sia ƒe axa 5 lia.\nNumekulawo le asi trɔm le mɔnu siwo dzi woato atsɔ axɔ ŋusẽ le “anthrax” si la ŋu\nDɔlékuiʋawɔnuwo ƒe Takpekpe, le November 19, 2001, le Switzerland\nBiblia do ŋugbe be ɣeyiɣi ava si me amesiame ‘anɔ anyi le dedienɔnɔ me’\nƉoe Ɖe Amewo Ɖoe Ɖe Amewo Egbɔkpɔmɔnuwo Didi\ng02 10/8 axa 30-31


Yeremia 50 - Holy Bible [Ewe Bible 1913] - (Yer 50)\nYehowa ƒe nya, si wògblɔ fe Babel kple Kaldea-nyigba ŋu to nyagblɔɖila Yeremya dzi la, enye si.\nMido kpo le dukɔwo dome, miɖe gbe ƒã, eye mido aflaga ɖe dzi! Miɖe gbe ƒã, migaɣlae o! Migblɔ be: Woxɔ Babel, ŋukpe lé Bel, eye wogbã Merodax ƒu anyi! Ŋukpe lé woƒe legbawo, eye wogbã woƒe mawuwo!\nElabena dukɔa ɖe ho ɖe wo ŋu tso anyiehe, ne wòado aƒedo woƒe anyigba, be amea ɖeke naganɔ edzi o; amegbetɔwo kple lãwo siaa si, eye wobu dzo.\nYehowa be: Le ŋkeke mawo me, le ɣemaɣi la Israel-viwo kple Yuda-viwo siaa atrɔ agbɔ, eye woano avi dzi ava ɖi Yehowa, woƒe Mawu la.\nWoabia Zion ta ase, eye afima ma anɔ ŋku dzi na wo be: „Mina míaku ɖe Yehowa ŋu, eye míabla nu mava, si womaŋlɔ be akpɔ o!“\nAlẽ tatrawoe nye nye dukɔ; wo kplɔviwo flu wo, eye wokplɔ wo tra yi towo dzii, wole tsatsam tso to dzi yi togbɛ dzi, eye woŋlɔ wo miaƒe be.\nAmesiwo katã kpɔ wo la, ɖu wo, eye woƒe futɔwo gblɔ bena; Míeɖi to o, elabena ɖe wowɔ nuvɔ̃ ɖe Yehowa, woƒe dzɔdzɔenyenye ƒe lãnyiƒe, kple Yehowa, wo fofowo ƒe mɔkpɔkpɔ la ŋu.\nMisi tso Babel, miʋu tso Kaldea-nyigba dzi, eye minɔ abe agbowo le alẽhawo ŋgɔ ene!\nElabena manyɔ dukɔ gãa ɖe tso anyiehe-nyigba dzi, eye makplɔ wo avɛ ɖe Babel ŋu, ne wòadze aʋa ɖe eŋu ahaxɔe; woƒe aŋukawo le abe kalẽtɔ dzeaɖaŋu tɔ ene, womedaa dadagbo o.\nAle Kaldea azu nuhaha; amesiwo katã hãe la, aɖi ƒo, Yehowa ye gblɔe.\nNye domenyinu halawo, minɔ dzidzɔ kpɔm, eye minɔ aseye tsom ko, miɖi adzrɔ abe nyinɔvi, si le lu tugum la ene, eye mixlɔ̃ abe sɔtsu ene.\nŊu akpe mia dada, mia no ƒe mo atsi dã; kpo ɖa, dukɔwo ƒe nuwuwu anye gbegbe, kuɖiɖi kple tagba!\nLe Yehowa ƒe dɔmedzoe ta azu aƒedo kple gbegbe ɖikaa, ale be amesiame, si to Babel ŋu yina la ƒe nu aku, eye wòado tsiã le woƒe abixɔxɔwo katã ta.\nMi aŋutrɔdalawo katã, midze aʋa ɖe Babel ŋu godoo va kpe; mitee, eye migave nu le aŋutrɔ gbɔ o, elabena Yehowa ŋu wòwɔ nuvɔ̃ ɖo.\nMitso ayiboopɛɛ ɖe eŋu godoo; ena ta, eƒe sɔtiwo ŋe dze eme, eye eƒe gliwo mũ, elabena Yehowa ƒe hlɔ̃biabia nye esia; mibia hlɔ̃e, eye miwɔ nɛ, abe alesi wòwɔ ene!\nMitsrɔ̃ nuƒãla kple nuŋela le nuŋeɣi ɖa le Babel! Amesiame trɔ yi eƒe dukɔ gbɔ, eye amesiame si yi eƒe anyigba dzi le yi wuame la ta.\nIsrael la, alẽ, si wonyã de gbe, eye dzatawo yɔ ɖe nu la wònye; gbã la Asur-fia ɖui, emegbe Babel-fia Nebukadnezar kuko eƒe ƒuwo.\nEyata ale Yehowa Zebaot, Israel ƒe Mawu la, gblɔ esi: Kpɔ ɖa, mahe to na Babel-fia kple eƒe anyigba, abe alesi mehe to na Asur-fia ene.\nMagakplɔ Israel agbɔ va eƒe gbeɖuƒe, ne woaɖu gbe le Karmel dzi kple Basan, eye woaɖu nu aɖi ƒo le Efrayim-towo dzi kple Gilead.\nYehowa be: Le ŋkeke mawo me, le ɣemaɣi la woadi Israel ƒe vodada, ke manɔ anyi o, eye womagakpɔ Yuda ƒe nuvɔ̃wo o, elabena matsɔe ake amesiwo makpɔtɔ ɖi.\nYehowa be: Ho ɖe aglãdzela vivivowo ƒe anyigba kple toheheviwo ŋu, wu ame, eye natsrɔ̃ woƒe susɔeawo gbidigbidi, eye nawɔ nusiwo katã ŋu mede se na wò le la.\nAʋaɣli kple gbegblẽ gã le anyigba dzi!\nAleke anyigba blibo la ƒe zũ gbã, eye wòkaka ale? Aleke Babel zu ŋɔdzinu le dukɔwo dome ale?\nBabel, meɖo mɔ̃ na wò, ke mèdze sii o, eye wòɖe wò; asi tu wò, eye wòlé; wò, elabena Yehowa ye nèwɔ avu kple.\nYehowa ʋu eƒe nudzraɖoƒe, eye wòɖe eƒe dziku ƒe aʋawɔnuwo do goe; elabena dɔ le; Aƒetɔ, Yehowa Zebaot ŋu le Kaldea-nyigba dzi.\nMitso goawo katã me va ƒo ɖe edzi, miʋu nu le eƒe avawo nu, mihe trɔ ɖe anyi abe lubabla ene, eye mitsrɔ̃e gbidigbidi; migakpɔtɔ naneke ɖi nɛ o.\nMiwu woƒe nyitsuwo katã, mikplɔ wo yi wuƒee. Baba na wo, elabena woƒe toheɣi ɖo.\nMiƒu to anyi! Sisilawo kple amesiwo kpɔtɔ tso Babel-nyigba dzi va, be woaɖe gbe ƒã Yehowa, mía Mawu ƒe hlɔ̃biabia, eƒe hlɔ̃biabia ɖe eƒe gbedoxɔ nu le Zion!\nMiyɔ aŋutrɔdalawo ɖe Babel ŋu! Mi amesiwo katã hea da me, miɖe to ɖee godoo va kpe, amea ɖeke megakpɔtɔ o! Miɖo eƒe nuwɔna teƒe nɛ, miwɔ nɛ pɛpɛpɛ, abe alesi wòwɔ ene, elabena Yehowa, Israel ƒe kɔkɔetɔ la ŋu wòwɔ nu tovo ɖo.\nYehowa be: Eyata woƒe ɖekakpuiwo atsi woƒe kpɔdomeewo, eye woƒe aʋawɔlawo katã atsrɔ̃ gbemagbe.\nAƒetɔ, Yehowa Zebaot, be: Kpɔ ɖa, mado ɖe dziwò, wò ame tovo; elabena: wò ŋkeke ɖe, wò toheɣi ɖo.\nAme tovo la akli nu adze anyi, eye amea ɖeke mafɔe ɖe tsitrenu o, matɔ dzo eƒe duwo, ne wòabi eƒe nutowo katã me.\nAle Yehowa Zebaot gblɔ esi: Wote Israel-viwo kple Yuda-viwo siaa ɖe anyi, eye amesiwo katã ɖe aboyo wo la, va wo goŋgoŋ, gbe be, yewomaɖe asi le wo ŋu o.\nKe wo ɖela sesẽ, eŋkɔ nye Yehowa Zebaot. Adrɔ̃ woƒe nya ade goe, ne wòana gbɔdzɔe anyigba, eye wòaɖe zi Babeltɔwo me.\nYehowa be, yi neva Kaldeatɔwo, Babeltɔwo kple woƒe amegãwo kple woƒe nunyalawo dzi!\nYi neva woƒe afakalawo dzi, ne woazu bometsilawo! Yi neva woƒe kalẽtɔwo dzi, ne dzi naɖe le wo ƒo!\nYi neva woƒe sɔwo kple woƒe tasiaɖamwo kpakple amedzro, siwo katã le wo dome la dzi, ne woazu nyɔnugbɔmewo! Yi neva woƒe kesinɔnuwo dzi, ne woaha wo!\nKuɖiɖi neva na woƒe tsiwo, ne woamie! Elabena legbawo ƒe anyigba wònye, eye wotsɔ ŋɔdzinuwo le adegbe ƒomee.\nEyata gbedadiwo kple amegãxiwo atso aƒe ɖi, eye golowo anɔ afima; ame magatso aƒe ɖi akpɔ o, eye ame manɔ eme o, tso dzidzime yi dzidzime.\nYehowa be: Ame matso aƒe ɖe afima alo amegbetɔvia ɖe nanɔ eme o, abe alesi Mawu trɔ Sodom kple Gomora kpakple woƒe aƒelikawo bu anyii ene.\nKpɔ ɖa, dukɔa ɖe tso anyiehe gbɔna, eye dukɔ gãa ɖe kple fia geɖewo ho tso anyigba ƒe mlɔenu.\nDa kple akplɔ le wo si, ŋutasẽlawo wonye, eye womekpɔa nublanui o; woƒe ɣli le abe atsiaƒu ƒe gbeɖeɖe ene, wole sɔ dzi, eye wòbia akpa abe aʋawɔla ene ɖe wò Babel-nyɔnuvi ŋu.\nEsi Babel-fia se nya le wo ŋu la, eƒe asiwò ɖo agblɔ, vɔvɔ̃ ɖoe, eye wose veve abe nyɔnu léku ene.\nKpɔ ɖa, ado tso Yordan ƒe aƒlawo me abe dzata ene ayi ɖe lãnyiƒe, si de ama ɖaa la; elabena manyãe ɖa le eŋu le aɖabaƒoƒo ɖeka me, eye amesi metia la, eya matsɔ ado enu. Elabena amekae so kplim, amekae akplɔm ayi ʋɔnui, eye amekae nye lãkplɔvi, si anɔ te ɖe nunye?\nEyata mise Yehowa ƒe adaŋu, si wòde ɖe Babel ŋu, kple eƒe tame, si wòɖo ɖe Kaldea-nyigba ŋu: Vavã woakplɔ lã kudɔewo adzoe, eye woƒe lãnyiƒe ƒe nu aku ɖe wo ŋu.\nAnyigba ʋuʋu, eye wose konyifaɣli le dukɔwo dome le ɣli, si ɖi be, woxɔ Babel la ta.


Ɣekaɣie Mawu Fiaɖuƒea Dze Dziɖuɖu Gɔme? | Dzeɖoɖo (Akpa 1)\nGBE BUBU Afrikaans Albanian Alur Amerika Tokunɔgbe Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Toba) Bengali Biak Bicol Brazil Tokunɔgbe Bulgarian Cambodian Catalan Cebuano Chavacano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Ecuador Tokunɔgbe Efik Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Isoko Italian Japan Tokunɔgbe Japanese Kabuverdianu Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Low German Luganda Luo Macedonian Malagasy Malay Malayalam Maltese Mam Marathi Maya Mexico Tokunɔgbe Mixtec (Guerrero) Mongolian Myanmar Nahuatl (Huasteca) Nahuatl (Northern Puebla) Ndebele Nepali Ngabere Niuean Norwegian Nyaneka Nzema Okpe Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Bolivia) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tongan Totonac Tshiluba Tsonga Turkish Turkmen Tuvaluan Twi Tzeltal Ukrainian Umbundu Urdu Uzbek Valencian Venda Vietnamese Welsh Xhosa Zapotec (Isthmus) Zapotec (Lachiguiri) Zulu\nNa míakpɔ ale si Yehowa Ðasefowo ɖoa dze kple amewoe la ƒe kpɔɖeŋu aɖe ɖa. Tsɔe be Ðasefo si ŋkɔe nye Senyo va ŋutsu aɖe si ŋkɔe nye Keli gbɔ le eƒeme.\n‘DI GƆMESESE YOME MƆ’\nSenyo: Keli, Biblia me dzodzro kpli wò edziedzi alea doa dzidzɔ nam ŋutɔ. * Esime míenɔ dze ɖom nyitsɔa, èbia nya aɖe ku ɖe Mawu Fiaɖuƒea ŋu. Èbia be nu ka tae Yehowa Ðasefowo xɔe se be Fiaɖuƒea dze dziɖuɖu gɔme le ƒe 1914 me mahã.\nKeli: Ɛ̃, menɔ miaƒe agbalẽ aɖe xlẽm eye wogblɔ le eme be Mawu Fiaɖuƒea dze dziɖuɖu gɔme le ƒe 1914 me. Esia na medi be manya nenye nyateƒee wònye, elabena ègblɔ nam be yewoƒe dzixɔsewo katã tso Biblia me.\nSenyo: Nenema tututue.\nKeli: Mexlẽ Biblia bliboa katã, gake nyemeɖo ŋku edzi be mekpɔ woyɔ ƒe 1914 le eƒe teƒe aɖeke o. Eya ta mewɔ numekuku tso ƒe “1914” la ŋu le Biblia aɖe me le Internet dzi, gake nyemekpɔ ɖeke kura o.\nSenyo: Keli, èdze agbagba ŋutɔ. Ele be makafu wò le susu vevi eve ta. Gbãtɔe nye be, èdze na kafukafu be ète ŋu xlẽ Biblia bliboa katã. Esia fia be èlɔ̃ Mawu ƒe Nyaa ŋutɔ.\nKeli: Nenemae. Agbalẽ bubu aɖeke mesɔ kplii o.\nSenyo: Nyateƒee. Susu evelia si tae nèdze na kafukafue nye be esi mèse nya sia gɔme o la, èdi ŋuɖoɖoa le Biblia me. Nu si tututu Biblia de dzi ƒo na mí be míawɔ ye nye ema, elabena eɖo aɖaŋu be: ‘Di gɔmesese yome mɔ.’ * Enyo ŋutɔ be èle agbagba dzem nenema.\nKeli: Akpe na wò. Melɔ̃ nusɔsrɔ̃. Le nyateƒe me la, megawɔ numekuku vi aɖe tso ƒe 1914 la ŋu eye mekpɔ numeɖeɖe aɖewo le agbalẽ sia si srɔ̃m míele la me. Eƒo nu tso drɔ̃e aɖe, si fia aɖe ku la ŋu, eye drɔ̃ea ku ɖe ati gã aɖe si wolã ƒu anyi eye emegbe wògadze ake la ŋu alo nane nenema.\nSenyo: Ok, mekpɔ nu si nèwɔnɛ. Esia nye nyagblɔɖi si le Daniel ƒe agbalẽa ƒe ta 4 lia me. Eku ɖe drɔ̃e aɖe si Babilon Fia Nebukadnezar ku la ŋu.\nKeli: Ɛ̃, eyae nye ema. Mexlẽ nyagblɔɖi ma gaxlẽ ake. Gake ne mato nyateƒea, nyemekpɔ kadodo aɖeke le nyagblɔɖi ma kple Mawu Fiaɖuƒea alo ƒe 1914 la dome o.\nSenyo: Keli, nyateƒeae nye be, nyagblɔɖila Daniel ŋutɔ hã mese nya si Mawu ʋãe wòŋlɔ ɖi la gɔme bliboe o!\nSenyo: Ɛ̃. Eya ŋutɔ gblɔ le Daniel 12:8 be: “Mesee, ke nyemese egɔme o.”\nKeli: Ke efia be menye nye ɖeka ye o ɖe. Esia na nye dzi dze eme.\nSenyo: Nu si ta Daniel mese egɔme o ye nye be ɣeyiɣia mede na Mawu be wòana amegbetɔwo nase nyagblɔɖi siwo le Daniel ƒe agbalẽa me bliboe ɣemaɣi o. Gake míawo ya míate ŋu ase wo gɔme nyuie wu egbea.\nKeli: Nu ka tae?\nSenyo: Na míakpɔ nya si dze le mawunyakpukpui si kplɔe ɖo me la ɖa. Daniel 12:9 gblɔ be: “Nya siawo le ɣaɣla, eye wotre wo nu va se ɖe nuwuɣi.” Esia fia be “nuwuɣi” la me ko hafi woate ŋu ase nyagblɔɖi siawo gɔme nyuie. Eye abe ale si míegbɔna esrɔ̃ ge kpuie le míaƒe Biblia nusrɔsrɔ̃a me ene la, kpeɖodziwo katã ɖee fia be ɣeyiɣi ma mee míele fifia. *\nKeli: Ke ɖe nàte ŋu aɖe nyagblɔɖi si le Daniel ƒe agbalẽa me la me nama?\nSenyo: Enyo, matee kpɔ.\nNEBUKADNEZAR ƑE DRƆ̃E LA\nSenyo: Hafi míadze egɔmea, na magblɔ susu vevi siwo le Fia Nebukadnezar ƒe drɔ̃ea me na wò kpuie. Eyome maɖe nu si wòfia la me na wò.\nSenyo: Le drɔ̃ea me la, Nebukadnezar kpɔ ati gã nyadri aɖe si kɔ yi ɖatɔ keke dziŋgɔli ke. Eyome esee Mawu ƒe dɔla ɖe gbe be woalã ati la aƒu anyi. Gake Mawu gblɔ be woagblẽ eƒe takpoea ɖe to me. Le “azã adre” (alo “ɣeyiɣi adre”) megbe la, atia agadze ake. * Gbã la, nyagblɔɖi sia ku ɖe Fia Nebukadnezar ŋutɔ ŋu. Togbɔ be enye fia si kpɔ ŋusẽ ale gbegbe, abe ale si atia kɔ yi ɖatɔ keke dziŋgɔli ke ene hã la, wolãe ɖa hena “azã adre.” Èɖo ŋku nu si dzɔ la dzia?\nKeli: Ao, nyemeɖo ŋku edzi o.\nSenyo: Enyo, esia meɖe fu o. Biblia ɖee fia be Nebukadnezar ƒe tagbɔ gblẽ hena ƒe adre sɔŋ. Le ɣeyiɣi mawo katã me la, megate ŋu ɖu eƒe fiaɖuƒea dzi o. Gake esi ƒe adreawo wu enu la, Nebukadnezar ƒe tagbɔ gakɔ eye wògate fiaɖuɖu ake. *\nKeli: Mele wò nyaa gɔme sem. Gake aleke nya siawo katã do ƒome kple Mawu Fiaɖuƒea kpakple ƒe 1914 la?\nSenyo: Kpuie ko la, nyagblɔɖi sia va eme le mɔ eve nu. Emevava gbãtɔa ye nye ɣeyiɣi si me wotso Fia Nebukadnezar ƒe fiaɖuɖua me. Emevava evelia ye nye esime wotso Mawu ƒe dziɖuɖua me. Eya ta emevava evelia sia ye ku ɖe Mawu Fiaɖuƒea ŋu.\nKeli: Aleke miewɔ nya be nyagblɔɖia agava eme zi evelia eye wòku ɖe Mawu Fiaɖuƒea ŋu?\nSenyo: Gbã la, nya aɖe si le nyagblɔɖia ŋutɔ me ye kpe ɖe mía ŋu. Le Daniel 4:14 ƒe nya nu la, Mawu gblɔ nya ma ɖi kple susu be “agbagbeawo nadze si be, dziƒoʋĩtɔ la kpɔ ŋusẽ ɖu amegbetɔwo ƒe fiaɖuƒewo dzi, ame si dze eŋu la, wòtsɔa wo nana.” Ède dzesi nyagbɔgblɔ si nye ‘amegbetɔwo ƒe fiaɖuƒewoa’?\nKeli: Ɛ̃, egblɔ be ‘Dziƒoʋĩtɔ la kpɔ ŋusẽ ɖu amegbetɔwo ƒe fiaɖuƒewo dzi.’\nSenyo: Nenema tututue. Ame kae nèsusu be eyae nye ‘Dziƒoʋĩtɔ la’?\nKeli: Anye Mawue.\nSenyo: Ègblɔe nyuie. Nya mae na míekpɔe be menye Nebukadnezar ŋu koe nyagblɔɖi sia ku ɖo o. Eku ɖe “amegbetɔwo ƒe fiaɖuƒewo” hã ŋu, si fia Mawu ƒe fiaɖuɖu ɖe amegbetɔwo dzi. Eye esi míebu nya siwo ƒo xlã nyagblɔɖia ŋu la, ena míekpɔe be susu le eme.\nKeli: Nyemese wò nya gɔme o.\nNYATI VEVI SI LE AGBALẼA ME\nSenyo: Daniel ƒe agbalẽa ƒo nu tso nyati vevi aɖe ŋu zi gbɔ zi geɖe. Eƒo nu tso Mawu Fiaɖuƒea, si dzi Via, Yesu, aɖu la ɖoɖo anyi ŋu enuenu. Na míaxlẽ eƒe kpɔɖeŋu aɖe kpɔ. Àdi be yeaxlẽ Daniel 2:44 míasea?\nKeli: Faa. Afi ma gblɔ be: “Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.”\nSenyo: Akpe na wò. Èsusu be Mawu Fiaɖuƒea ŋue mawunyakpukpui sia le nu ƒom tsoea?\nKeli: Hmm. Nyemeka ɖe edzi o.\nSenyo: Enyo, de dzesii be egblɔ be Fiaɖuƒe ma “anɔ anyi tegbee.” Mawu Fiaɖuƒea koe ate ŋu anɔ anyi tegbee. Alo èsusu be amegbetɔwo ƒe fiaɖuƒe aɖe ate ŋu anɔ anyi tegbeea?\nKeli: Ao, nyemeka ɖe edzi o.\nSenyo: Nyagblɔɖi bubu aɖe si ƒo nu tso Mawu Fiaɖuƒea ŋu le Daniel ƒe agbalẽa mee nye esi dze le Daniel 7:13, 14. Nyagblɔɖi ma ƒo nu tso dziɖuɖu aɖe si ava le etsɔme la ŋu be: “Wotsɔ ŋusẽ, bubu kple dziɖuɖu nɛ, eye dukɔwo katã, anyigba dzi dukɔwo kple gbegbɔgblɔwo subɔe; eƒe dziɖuɖu li tegbee, eye enu mayi o, eye eƒe fiaɖuƒe magbã o.” Ðe nya aɖe le nyagblɔɖi sia me si ɖo ŋku nane dzi na wòa?\nKeli: Eƒo nu tso fiaɖuƒe aɖe ŋu.\nSenyo: Ègblɔe nyuie. Eye menye Fiaɖuƒe dzro aɖe koe o. De dzesii be egblɔ be Fiaɖuƒe sia akpɔ ŋusẽ ɖe ‘dukɔwo, anyigba dzi dukɔwo kple gbegbɔgblɔwo’ dzi. Esia fia be Fiaɖuƒe sia aɖu xexe bliboa dzi.\nKeli: Nyemese egɔme nenema o, gake mekpɔe be susu le eme, elabena nya ma tututue wògblɔ.\nSenyo: Kpɔ nya si nyagblɔɖia gagblɔ ɖa. Egblɔ be: “Eƒe dziɖuɖu li tegbee, eye enu mayi o, eye eƒe fiaɖuƒe magbã o.” Ðe nya ma mesɔ kple nya si míexlẽ le Daniel 2:44 fifia oa?\nSenyo: Na míaɖo ŋku nya vevi siwo me míedzro va se ɖe fifia dzi kpuie. Míekpɔe be susu si tae Mawu na woŋlɔ nyagblɔɖi si dze le Daniel ta 4 lia me ɖoe nye be wòana amegbetɔwo nanyae be ‘Dziƒoʋĩtɔ la kpɔ ŋusẽ ɖu amegbetɔwo ƒe fiaɖuƒewo dzi.’ Nya sia ŋutɔ hã ɖee fia be menye Nebukadnezar ɖeɖe ŋu koe nyagblɔɖia mevava ku ɖo o. Eye míekpɔe hã be nyagblɔɖi geɖe ƒo nu tso Mawu Fiaɖuƒea, si dzi Via aɖu, la ɖoɖo anyi ŋu le Daniel ƒe agbalẽa katã me. Azɔ, ɖe nèsusu be esɔ be míaƒo nya ta be, nyagblɔɖi si le Daniel ta 4 lia me la ku ɖe Mawu Fiaɖuƒea hã ŋua?\nKeli: Mesusui nenema. Gake nyemekpɔ ŋɔ ɖe ale si nya sia do ƒome kple ƒe 1914 la me tututu o.\n“VA SE ÐE ESIME AZÃ ADRE NU NAVA YI”\nSenyo: Enyo, na míagatrɔ ɖe Fia Nebukadnezar ŋu ake. Ðo ŋku edzi be eyae atia le tsitre ɖi na le nyagblɔɖia mevava gbãtɔa me. Wotso eƒe fiaɖuɖua me esime wolã atia ƒu anyi eye wogblẽe ɖi hena azã adre—si nye ɣeyiɣi si me eƒe tagbɔ gblẽ hena ɣeyiɣi aɖe. Ɣeyiɣi ma si nye azã adre la wu enu esime Nebukadnezar ƒe tagbɔ gakɔ eye wògadze fiaɖuɖu gɔme ake. Le nyagblɔɖia mevava evelia me la, wotso Mawu ƒe dziɖuɖua me hena ɣeyiɣi aɖe—gake menye esi Mawu do kpo nu le mɔ aɖe nu tae o.\nKeli: Wò nyaa gɔme ɖe?\nSenyo: Le Biblia ŋlɔɣiwo la, wogblɔna be Israel fia siwo ɖu fia le Yerusalem la bɔbɔ nɔ anyi ɖe “Yehowa ƒe fiazikpui” dzi. * Wonɔ Mawu teƒe nɔ eƒe dukɔa dzi ɖum. Eya ta Mawue nɔ dzi ɖum to fia mawo dzi. Gake ɣeyiɣi aɖe megbe la, fia mawo dometɔ akpa gãtɔ va gbe toɖoɖo Mawu eye wo teviwo hã dze wo yome. Esi Israel viwo gbe toɖoɖo Mawu ta la, Mawu ɖe mɔ Babilontɔwo va ɖu wo dzi le ƒe 607 Do Ŋgɔ Na Yesu (D.Y.) me. Tso ɣemaɣi la, fia aɖeke meganɔ Yehowa teƒe le Yerusalem o. Gɔmesese ma nue wotso Mawu ƒe dziɖuɖua me le. Èle numeɖeɖea gɔme sema?\nKeli: Ɛ̃, mele egɔme sem.\nSenyo: Eya ta ƒe 607 D.Y. ye nye ƒe si me azã adre la, alo ɣeyiɣi si wotso Mawu ƒe dziɖuɖua me la dze egɔme. Ne azã adre la wu enu la, Mawu aɖo fia yeye si anɔ eteƒe la zi dzi—gake dziƒoe wòaɖo fia sia ya le. Ɣemaɣie nyagblɔɖi bubu siwo míexlẽ le Daniel ƒe agbalẽa me la ava eme. Eya ta nya si míabiae nye: Ɣekaɣie azã adre la wu enu? Ne míete ŋu ɖo nya sia ŋu la, ekema míate ŋu anya ƒe si me Mawu Fiaɖuƒea dze dziɖuɖu gɔme.\nKeli: Ɛ̃e! Ðe wòanye be ƒe 1914 mee azã adre la wu enua?\nSenyo: Èdze agbagba ŋutɔ. Ƒe ma tututu mee!\nKeli: Gake aleke míawɔ anya?\nSenyo: Esime Yesu nɔ anyigba dzi la, eɖee fia be azã adre la mekpɔ wu enu ɣemaɣi o. * Eya ta efia be ƒe gbogbo aɖee azã adre la nye. Azã adre la dze egɔme ƒe alafa geɖe hafi Yesu va anyigba dzi eye le eƒe dziƒoyiyi megbe gɔ̃ hã la, mewu enu enumake o. Azɔ hã, ɖo ŋku edzi be “nuwuɣi” * la me hafi woate ŋu ase nyagblɔɖi siwo le Daniel ƒe agbalẽa me la gɔme. Dzidzɔtɔe la, le ƒe 1800 ƒeawo me la, Mawu ʋã Biblia nusrɔ̃vi anukwaretɔwo wodzro nyagblɔɖi sia kple bubuwo me tsitotsito. Eye wova se egɔme be azã adre la awu enu le ƒe 1914 me. Eye xexemenudzɔdzɔ ɖedzesiwo ɖo kpe edzi be nyateƒee, ƒe 1914 mee Mawu Fiaɖuƒea dze dziɖuɖu gɔme le dziƒo. Ƒe ma mee xexe sia ƒe ŋkeke mamlɛawo alo nuwuɣi la dze egɔme. Gake menya be màte ŋu ase nya bliboa katã gɔme fifia o . . .\nKeli: Wò nyaa le eme. Magagbugbɔ adzro nya siawo me godoo ne mase egɔme nyuie.\nSenyo: Mègavɔ̃ o. Exɔ ɣeyiɣi geɖe hafi nye ŋutɔ hã meva se nyagblɔɖi siawo kple wo mevava me nyuie. Gake mexɔe se be míaƒe dzeɖoɖoa kpe ɖe ŋuwò ya teti nèkpɔe be nu si dzi Yehowa Ðasefowo xɔ se tso Fiaɖuƒea ŋu la tso Biblia me.\nKeli: Nenemae. Ale si mietsɔa Biblia ɖea miaƒe dzixɔsewo me la wɔa nuku nam ŋutɔ.\nSenyo: Mekpɔe be wò didie nye be ye hã yeate ŋu awɔe nenema. Abe ale si megblɔe enea, màte ŋu ase nyawo katã gɔme enumake o. Ðewohĩ nyabiase aɖewo gale asiwò. Le kpɔɖeŋu me, azã adre la ku ɖe Mawu Fiaɖuƒea ŋu eye wòdze egɔme tso ƒe 607 D.Y. Gake aleke tututu míewɔ nya be azã alo ɣeyiɣi adre la wu enu le ƒe 1914 me? *\nKeli: Ɛ̃, medi be manya.\nSenyo: Biblia ŋutɔ kpe ɖe mía ŋu míenya ɣeyiɣi ƒe didime si tututu azã adre la nye. Àdi be míadzro nya sia me ne metrɔ va? *\nKeli: Adzɔ dzi nam ŋutɔ!\n^ mm. 5 Yehowa Ðasefowo srɔ̃a Biblia kple woƒe aƒelikawo le ɖoɖo nu edziedzi femaxee.\n^ mm. 11 Lododowo 2:3-5.\n^ mm. 21 Kpɔ agbalẽ si nye Nuka Tututue Nye Biblia ƒe Nufiafia? ƒe ta 9 lia. Yehowa Ðasefowoe tae.\n^ mm. 27 Daniel 4:10-14.\n^ mm. 29 Daniel 4:17-33.\n^ mm. 57 1 Kronika 29:23.\n^ mm. 63 Yesu gblɔ le eƒe nyagblɔɖi si ku ɖe ŋkeke mamlɛawo ŋu me be: “Dukɔwo atu afɔ Yerusalem [si le tsitre ɖi na Mawu ƒe dziɖuɖu la] dzi, va se ɖe esime dukɔwo ƒe ɣeyiɣi ɖoɖiawo nade.” (Luka 21:24) Eya ta esime wotso Mawu ƒe dziɖuɖua me la, dometsotso ma kpɔtɔ nɔ edzi yim va de asi na Yesu ƒe ŋkekea me eye wògayi edzi va se ɖe ŋkeke mamlɛawo me.\n^ mm. 63 Daniel 12:9.\n^ mm. 67 Kpɔ agbalẽ si nye Nuka Tututue Nye Biblia ƒe Nufiafia? ƒe megbenyawo “1914—Ƒe Ðedzesi Aɖee Wònye le Biblia ƒe Nyagblɔɖi Me.”\n^ mm. 69 Nyati sia ƒe tata si akplɔe ɖo la adzro Biblia me mawunyakpukpui siwo kpe ɖe mía ŋu míenya azã adre la ƒe didime la me.\nƔekaɣie Mawu Fiaɖuƒea Dze Dziɖuɖu Gɔme? (Akpa 2)\nBiblia me nyagblɔɖi kple drɔ̃e si Mawu na Babilon fia ku la na míenya ɣeyiɣi si fiaɖuƒea dze dziɖuɖu gɔme.\nKpɔ nya siwo amewo lɔ̃a biabia ƒe ŋuɖoɖo kpuiwo.\nƉoe Ɖe Amewo Ɖoe Ɖe Amewo Ɣekaɣie Mawu Fiaɖuƒea Dze Dziɖuɖu Gɔme? (Akpa 1)


GBE BUBU Albanian Amerika Tokunɔgbe Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kirghiz Korean Latvian Lithuanian Luganda Malagasy Malayalam Marathi Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n“Yehowa ƒe gbɔgbɔ le dzinye . . . ne mafa akɔ na konyifalawo katã.”—YESAYA 61:1, 2.\n1, 2. Amekawoe wòle be míafa akɔ na, eye nukatae?\nYEHOWA, Mawu si gbɔ akɔfafa vavãwo katã tsona, fiana mí be míatsɔ ɖe le eme na amewo ne wole xaxawo me tom. Efiana mí be ‘míafa akɔ na dzikatsoƒoetɔwo’ kple amesiwo katã le nu xam. (Tesalonikatɔwo I, 5:14) Ne ehiã la, míenaa kpekpeɖeŋu siawo mía hati tadeagulawo. Míegaɖea lɔlɔ̃ fiaa amesiwo mele hamea me o kple amesiwo ɖewohĩ mewɔ naneke tsɔ fia be yewolɔ̃ mí le ɣeyiɣi siwo va yi me o la kura gɔ̃ hã.—Mateo 5:43-48; Galatiatɔwo 6:10.\n2 Yesu Kristo xlẽ dɔdasi sia si wogblɔ ɖi eye wòɖee fia be eku ɖe ye ŋu, be: “Aƒetɔ Yehowa ƒe gbɔgbɔ le dzinye, elabena Yehowa si ami nam, be mahe du nyui la ayi na amesiwo wote ɖe anyi; eɖom ɖa, be mada gbe le amesiwo ƒe dzi gbã la ŋu, . . . ne mafa akɔ na konyifalawo katã.” (Yesaya 61:1, 2; Luka 4:16-19) Kristotɔ amesiamina siwo li egbea kpɔe dze sii ɣeyiɣi didi aɖee nye sia be dɔdasi sia ku ɖe yewo hã ŋu, eye ‘alẽ bubuawo’ hã le kpekpem ɖe wo ŋu dzidzɔtɔe le dɔ sia wɔwɔ me.—Yohanes 10:16.\n3. Ne amewo bia be, “Nukata Mawu ɖea mɔ ɖe afɔkuwo ŋu?” la, aleke míate ŋu akpe ɖe wo ŋui?\n3 Ne afɔku aɖe dzɔ eye amewo ƒe dzi gbã la, wobiana zi geɖe be, “Nukatae Mawu ɖea mɔ ɖe afɔkuwo ŋu?” Biblia ɖo biabia ma ŋu eme kɔ ƒã. Gake ate ŋu axɔ ɣeyiɣi hafi amesi menye Biblia-srɔ̃la o nava se ŋuɖoɖoa gɔme bliboe. Woate ŋu akpɔ kpekpeɖeŋu le Yehowa Ðasefowo ƒe agbalẽwo me. * Gake hafi woadze wo sɔsrɔ̃ gɔme la, nusi fa akɔ na ame aɖewo do ŋgɔe nye be woaxlẽ mawunyakpukpuiwo abe esi le Yesaya 61:1, 2 ene le Biblia me, si ɖee fia be enye Mawu ƒe didi be amegbetɔwo nakpɔ akɔfafa.\n4. Aleke Ðasefo aɖe si le Poland te ŋu kpe ɖe sukuvi aɖe si le nu xam ŋui, eye aleke nuteƒekpɔkpɔ ma ate ŋu akpe ɖe ŋuwò be nàkpe ɖe ame bubuwo ŋui?\n4 Ðeviwo kple tsitsiawo siaa hiã akɔfafa. Ƒewuivi blanuiléla aɖe si le Poland bia exɔlɔ̃ aɖe be wòaɖo aɖaŋu na ye. Esi exɔlɔ̃a si nye Yehowa Ðasefo tsɔ tufafa bia nya vovovowoe megbe la, ekpɔe be biabia geɖe siwo nyɔnuvia mekpɔ ŋuɖoɖo na o la na wòtɔtɔ vevie: “Nukatae nuvlowɔwɔ bɔ alea gbegbe ɖo? Nukatae amewo le fu kpem alea gbegbe? Nukatae nɔvinye nyɔnuvi sue nye atatututɔ eye wòle fu kpem alea? Nukatae nye dzi mele dɔ wɔm nyuie o? Sɔlemeha la gblɔ nam be alea Mawu ɖoe be wòanɔ. Gake ne aleae nyaa le la, ke nyemagaxɔ Mawu dzi ase o!” Ðasefoa do gbe ɖa na Yehowa le tame, eye wògblɔ nɛ be: “Edzɔ dzi nam ŋutɔ be nèbia nya siawom. Madze agbagba akpe ɖe ŋuwò.” Egblɔ nɛ be ye hã yemese nanewo gɔme le yeƒe ɖevime o eye Yehowa Ðasefowoe kpe ɖe ye ŋu. Eɖe eme nɛ be: “Mesrɔ̃e be Mawu menaa amewo kpea fu o. Elɔ̃ amewo, edia nu nyuitɔ kekeake na wo, eye eteƒe madidi o ahe tɔtrɔ gãwo ava anyigba dzi. Aɖe dɔléle, amegãkuku me kuxiwo, kple ku ɖa, eye toɖolawo anɔ agbe tegbee—le anyigba sia tututu dzi.” Ena woxlẽ Nyaɖeɖefia 21:3, 4; Hiob 33:25; Yesaya 35:5-7 kple 65:21-25. Le dzeɖoɖo ɣeyiɣi didi aɖe megbe la, nyɔnuvia, amesi edze ƒã be eƒe dzi dze eme azɔ la, gblɔ be: “Fifia menya nusita mele agbe ɖo. Mate ŋu agava gbɔwò míayi edzia?” Wosrɔ̃ Biblia kplii zi eve kwasiɖa ɖesiaɖe.\nLe Akɔfafa si Mawu Nana Me\n5. Ne míese veve ɖe amewo nu la, nukae afa akɔ na wo ŋutɔŋutɔ?\n5 Ne míedi be míafa akɔ na amewo la, veveseɖeamenunyawo gbɔgblɔ le vevie ŋutɔ. Míedzea agbagba be míato míaƒe nya kple gbe ƒe nɔnɔme dzi ana amesi le nua xam nanya be míetsɔ ɖe le eƒe nɔnɔmea me vevie. Míate ŋu awɔ esia ne míekpɔ nyuie be nyawo mado le mía nu bababa o. Biblia gblɔ na mí be ‘míaƒe dzidodo kple Ŋɔŋlɔawo ƒe akɔfafa dzie míato mɔkpɔkpɔ nasu mía si.’ (Romatɔwo 15:4) Le esia ta, míate ŋu aɖe nusi Mawu ƒe Fiaɖuƒea nye me le ɣeyiɣi si sɔ me, eye míate ŋu anɔ te ɖe Biblia dzi aɖe alesi wòava kpɔ kuxi siwo li egbea gbɔe afia. Eyome míate ŋu adzro nusita esia nye mɔkpɔkpɔ si ŋu kakaɖedzi le la me. To mɔ sia dzi la, míafa akɔ na amewo.\n6. Nukawo gɔmee wòle be míana amewo nase bene woate ŋu akpɔ viɖe blibo tso akɔfafa si Ŋɔŋlɔawo nana me?\n6 Be míaƒe akɔfaname naɖe vi na amewo bliboe la, ehiã be woava dze si Mawu vavã la, anya Amesi ƒomevi wònye, kple kakaɖedzi si le eƒe ŋugbedodowo ŋu. Ne míedi be míakpe ɖe amesi menye Yehowa subɔla haɖe o ŋu la, anyo be míaɖe nya vevi siawo me. (1) Yehowa, Mawu vavã la, gbɔe akɔfafa si le Biblia me la tso. (2) Yehowae nye Ŋusẽkatãtɔ, dziƒo kple anyigba Wɔla. Lɔlɔ̃ ƒe Mawue wònye eye eƒe amenuveve kple nuteƒewɔwɔ sɔ gbɔ. (3) Míate ŋu akpɔ ŋusẽdoame si ana míanɔ te ɖe nɔnɔmeawo nu ne míete ɖe Mawu ŋu kplikplikpli to eƒe Nya la ƒe sidzedze vavãtɔ si asu mía si dzi. (4) Mawunyakpukpuiwo le Biblia me siwo ku ɖe kuxi siwo tututu me tom ame vovovowo le la ŋu.\n7. (a) Viɖe kae ado tso eme ne míete gbe ɖe edzi be akɔfafa si Mawu nana la ‘sɔa gbɔ to Kristo dzi’? (b) Aleke nàte ŋu afa akɔ na amesi kpɔe dze sii be agbe si yenɔ va yi la menyo o?\n7 Ame aɖewo na amesiwo nya Biblia me nyateƒea xoxo siwo le nu xam la kpɔ gbɔgbɔ me akɔfafa to Korintotɔwo II, 1:3-7 xexlẽ me. Le esia wɔwɔ me la, wotea gbe ɖe nya siwo nye ‘míekpɔa akɔfafa hã sɔ gbɔ ŋutɔ to Kristo dzi’ la dzi. Mawunyakpukpui sia ate ŋu akpe ɖe amea ŋu wòakpɔe be Biblia nye akɔfafatsoƒe si ŋu wòle be yeatrɔ ɖo geɖe wu. Ate ŋu anye nusi dzi woanɔ te ɖo adzro nu me ayi ŋgɔe, ɖewohĩ ɣebubuɣi. Ne amea se le eɖokui me be nu gbegblẽ siwo yewɔ va yi gbɔe yeƒe kuxiawo tso la, mele be míagblɔ nya si awɔ abe ɖe míele ʋɔnu drɔ̃mee ene o, ke boŋ míana wòanya be nya siwo woŋlɔ ɖe Yohanes I, 2:1, 2 kple Psalmo 103:11-14 ate ŋu afa akɔ nɛ. Ne míewɔe alea la, míatsɔ akɔfafa si Mawu nana la afa akɔ na amewoe nyateƒe.\nNe Nuvlowɔwɔ alo Ganyawo ƒe Sesẽ Gblẽ Nu le Amewo Ŋu\n8, 9. Aleke woate ŋu afa akɔ na amesiwo ŋu wosẽ ŋuta le wòasɔe?\n8 Nuvlowɔwɔ—eɖanye ŋutasẽnu si wowɔna le nutoa me loo alo le aʋawɔwɔ me o—gblẽ nu le ame miliɔn geɖe ƒe agbe ŋu. Aleke míate ŋu afa akɔ na woe?\n9 Kristotɔ vavãwo kpɔna nyuie be yewomade akpa aɖeke dzi le xexeame ƒe ʋunyaʋunyawɔwɔwo me le nuƒoƒo me loo alo le nuwɔna me o. (Yohanes 17:16) Gake wozãa Biblia wòsɔna tsɔ ɖenɛ fiana be nɔnɔme sesẽ siwo li egbea mayi edzi alea tegbee o. Woate ŋu axlẽ Psalmo 11:5 atsɔ aɖe alesi Yehowa sena le eɖokui me le amesiwo lɔ̃a ŋutasẽnuwɔwɔwo ŋu fia, alo Psalmo 37:1-4 atsɔ afia alesi Mawu de dzi ƒo na mí be míagatsɔe aɖo mía ɖokui dzi be míawɔ wɔɖenui o ke boŋ be míaɖo ŋu ɖe Mawu ŋu. Nya siwo le Psalmo 72:12-14 fia alesi Salomo Gãtɔ, Yesu Kristo, si nye Fia si le dzi ɖum fifia le dziƒo, sena le eɖokui me le ame maɖifɔ siwo le nuvlowɔwɔ ƒe fu kpem la ŋu.\n10. Ne èkpɔ aʋawɔwɔwo teƒe ƒe geɖe le wò agbe me la, aleke mawunyakpukpui siwo woyɔ ate ŋu afa akɔ na wòe?\n10 Ame aɖewo nɔ agbe to ʋunyaʋunyawɔwɔ ƒomevi vovovowo me esi aglãdzehawo le aʋa wɔm kple wo nɔewo be yewoaxɔ ŋusẽ. Wova tsɔnɛ be aʋawɔwɔ kple fukpekpe siwo wòhena vɛ la nye agbenɔnɔ ƒe akpa aɖe. Mɔkpɔkpɔ si susɔna na wo koe nye be ne yewote ŋu si yi dukɔ bubu me la, nuwo ava ka ɖe eme na yewo. Gake wo dometɔ akpa gãtɔ mekpɔa dzidzedze le ema wɔwɔ me o, eye wo dometɔ aɖewo siwo tee kpɔ la bu woƒe agbe gɔ̃ hã. Amesiwo te ŋu ɖo dukɔ bubu me dedie la va kpɔnɛ zi geɖe be ɖeko yewo si le kuxi aɖe nu yi ɖadze bubu me. Míate ŋu azã Psalmo 146:3-6 atsɔ akpe ɖe amesiawo ŋu be woatsɔ woƒe mɔkpɔkpɔ aɖo nane si ŋu kakaɖedzi le dzi wu be woaʋu ayi teƒe bubu ko. Nyagblɔɖi si le Mateo 24:3, 7, 14 alo Timoteo II, 3:1-5 ate ŋu akpe ɖe wo ŋu woase nɔnɔme bliboa gɔme eye nusi ƒe fu kpem wole ƒe gɔmesese nasu wo si, si nye be nuɖoanyi xoxo sia ƒe nuwuɣie miele. Mawunyakpukpuiwo abe Psalmo 46:2-4, 9, 10 kple Yesaya 2:2-4 ene ate ŋu ana woakpɔe be mɔkpɔkpɔ vavã li ŋutɔŋutɔ be ŋutifafa axɔ aƒe le etsɔ si gbɔna me.\n11. Mawunyakpukpui kawoe fa akɔ na nyɔnu aɖe si le Ɣetoɖoƒe Afrika, eye nukatae?\n11 Esi aʋawɔwɔ nɔ edzi yim le Ɣetoɖoƒe Afrika dukɔ aɖe me la, nyɔnu aɖe dzo le eƒe aƒeme hesi to teƒe si wonɔ tuwo dam le vevie. Eƒe agbenɔnɔ va yɔ fũ kple vɔvɔ̃, blanuiléle, kple mɔkpɔkpɔbuɖeame, si na be eƒe dzi gbã. Emegbe esi ƒomea va nɔ dukɔ bubu me la, srɔ̃aŋutsu tso nya me be yeatɔ dzo woƒe srɔ̃ɖeɖaseɖigbalẽ, anya nyɔnua si fɔ fu ɣemaɣi kple viaŋutsu si xɔ ƒe ewo woadzo, ale be yeava zu nunɔla. Esi woxlẽ Filipitɔwo 4:6, 7 kple Psalmo 55:23, kpakple Ŋɔŋlɔawo me nyati aɖewo tso Gbetakpɔxɔ kple Nyɔ! me na nyɔnua la, eva kpɔ akɔfafa mlɔeba eye taɖodzinu aɖe su esi le agbe me.\n12. (a) Gbɔdzɔe kae Ŋɔŋlɔawo naa amesiwo ganyawo le sesẽm na vevie? (b) Aleke Ðasefo aɖe si le Asia te ŋu kpe ɖe eƒe asisi aɖe ŋui?\n12 Ganyawo ƒe sesẽ gblẽ nu le ame miliɔn geɖe ŋu le agbe me. Zi geɖe aʋawɔwɔ kple emetsonuwo gbɔe ganyawo ƒe sesẽ hã tsona. Ɣebubuɣiwo la, dziɖuɖuwo ƒe ɖoɖo nyui mawɔmawɔ kple ŋukeklẽ kpakple tatɔwo ƒe anukwaremaɖimaɖi siaa wɔe be woɖu amewo ƒe ga siwo wodzra ɖo eye wòzi amewo dzi be woadzra woƒe nunɔamesiwo. Le ame bubu aɖewo hã gome la, xexeame ƒe nuhiahiã veviwo mesu wo si kura o. Amesiawo katã ate ŋu akpɔ akɔfafa ne wova kpɔe be Mawu do gbɔdzɔe aɖe ƒe ŋugbe na amesiwo ka ɖe eyama dzi, eye wòna kakaɖedzi mí be yeahe xexeme dzɔdzɔe si me amewo akpɔ dzidzɔ le woƒe asinudɔwo me la vɛ. (Psalmo 146:6, 7; Yesaya 65:17, 21-23; Petro II, 3:13) Esi Ðasefo aɖe si le Asia se eƒe asisi aɖe nɔ konyi fam ɖe alesi ganyawo nɔ sesẽm le afima ŋui la, eɖe eme nɛ be nusi le dzɔdzɔm le yewo gbɔ la nye nusiwo adzɔ akplɔ wo nɔewo ɖo le xexeame godoo la ƒe akpa aɖe. Mateo 24:3-14 kple Psalmo 37:9-11 me dzodzro kplii va ʋu mɔ ɖi na Biblia-nusɔsrɔ̃ wɔwɔ edziedzi.\n13. (a) Ne alakpa ŋugbedodo siwo ŋu amewo nɔ ŋu ɖom ɖo meva eme na wo o la, aleke míate ŋu atsɔ Biblia akpe ɖe wo ŋui? (b) Ne amewo bu be nɔnɔme sesẽ siwo me tom yewole ɖo kpe edzi be Mawu aɖeke meli o la, aleke nàwɔ adzro nu me kpli woe?\n13 Ne amewo to fukpekpe me ƒe geɖe alo ne ŋugbedodo dzodzro aɖe si ŋu wonɔ ŋu ɖom ɖo do kpo emevava na wo la, ate ŋu adzɔ be woava nɔ abe Israel-vi siwo nɔ Egipte ene, amesiwo meɖo to o le esi “womegale dzi ɖom ɖe ame aɖeke ŋu o” ta. (Mose II, 6:9) Le nɔnɔme siawo me la, anyo ne míete gbe ɖe mɔ siwo nu Biblia ate ŋu akpe ɖe wo ŋu woanɔ te ɖe kuxi siwo me tom wole fifia nu dzidzedzetɔe la dzi eye be woaƒo asa na nuwɔna masɔmasɔ siwo gblẽa agbe dome na ame geɖe madzemadzee. (Timoteo I, 4:8b) Ame aɖewo abu nɔnɔme wɔnublanui si me wole la be enye kpeɖodzi be Mawu aɖeke meli o alo be metsɔ ɖeke le eme na yewo o. Àte ŋu anɔ te ɖe mawunyakpukpui siwo sɔ dzi adzro nu me kpli wo woava kpɔe adze sii be Mawu na kpekpeɖeŋu mí gake esi ame geɖe gbe exɔxɔ tae woge ɖe nɔnɔme mawo me ɖo.—Yesaya 48:17, 18.\nNe Ahomya Kple Anyigbaʋuʋu Gblẽ Nu le Amewo Ŋu\n14, 15. Esi afɔku aɖe na vɔvɔ̃ ɖo amewo eye wotɔtɔ la, aleke Yehowa Ðasefowo ɖe woƒe ɖetsɔleme fiae?\n14 Ahomya, anyigbaʋuʋu, dzobibi, alo nane ƒe wówo ate ŋu ahe afɔku vɛ. Nusiawo ate ŋu ahe nuxaxa vɛ na ame gbogbo aɖewo. Nukae míate ŋu awɔ atsɔ afa akɔ na agbetsilawoe?\n15 Ehiã be amewo nanya be ame aɖe li si tsɔa ɖe le eme na wo. Esi ŋɔdzinuwɔlawo dze dukɔ aɖe dzi megbe la, vɔvɔ̃ ɖo ame geɖe eye wotɔtɔ ale gbegbe. Wo dometɔ aɖewo bu woƒe ƒometɔwo, ƒomea dzi kpɔlawo, kple xɔlɔ̃wo, eye ɖewo ƒe dɔwɔɖui kple dedienɔnɔ si wobu be ele yewo si la bu ɖe wo. Yehowa Ðasefowo tso faa yi woƒe nutoa me tɔwo gbɔ va gblɔ akɔfanamenyawo na wo tso Biblia me le vevesese si me tom wole ta. Ame geɖe kpɔ ŋudzedze ɖe ɖetsɔleme sia si woɖe fia wo la ŋu ŋutɔ.\n16. Esi afɔku dzɔ le El Salvador ƒe nuto aɖe me la, nukatae nu nyui geɖe do tso gbeadzisubɔsubɔdɔ si me Ðasefoawo ƒo wo ɖokui ɖo me?\n16 Anyigbaʋuʋu dziŋɔ aɖe si dzɔ le El Salvador le ƒe 2001 me kple ba si nɔ sisim ƒe afɔku si hã dzɔ kplɔe ɖo la siaa wu ame geɖe. Ðasefo aɖe viŋutsu si xɔ ƒe 25 kple viaŋutsua ƒe ŋugbetɔ ƒe nɔvinyɔnu eve ku le afɔkua me. Ðekakpuia dada kple eƒe ŋugbetɔ siwo wògblẽ ɖi la ƒo wo ɖokui ɖe gbeadzisubɔsubɔdɔa me vevie le afɔkua megbe kpuie. Ame geɖe siwo wodo goe la gblɔ na wo be Mawue kplɔ amesiwo ku le afɔkua me la dzoe alo be Mawu ƒe lɔlɔ̃nue wònye. Ðasefoawo xlẽ Lododowo 10:22 (NW) tsɔ fia wo be menye Mawu ƒe didie wònye be míanɔ veve sem o. Woxlẽ Romatɔwo 5:12 tsɔ fia wo be nuvɔ̃ si ame gbãtɔwo wɔ gbɔe wòtso be míekuna, ke menye Mawu ƒe lɔlɔ̃nue wònye o. Wogafia akɔfanamenya siwo le Psalmo 34:19, Psalmo 37:29, Yesaya 25:8, kple Nyaɖeɖefia 21:3, 4 hã wo. Amewo ɖo to nyuie, vevietɔ esi wònye be nyɔnu eve siawo ŋutɔ hã ƒe ƒometɔwo ku le afɔkua me ta, eye wodze Biblia-nusɔsrɔ̃ geɖe gɔme.\n17. Kpekpeɖeŋu kawoe míate ŋu ana amewo ne afɔkuwo dzɔ?\n17 Ne afɔku dzɔ la, ate ŋu anɔ eme be àdo go ame aɖe si hiã kpekpeɖeŋu aɖe kpata. Esia ate ŋu abia be woayɔ ɖɔkta, woakɔ amea ayi kɔdzi, alo awɔ nusianu si hiã be amea nakpɔ nuɖuɖu alo mlɔƒe. Le ƒe 1998 me esime afɔku aɖe dzɔ le Italy la, nyadzɔdzɔŋlɔla aɖe kpɔe dze sii be Yehowa Ðasefowo “wɔa nu ɖe ɖoɖo nyui nu, wokpena ɖe amesiwo le fu kpem ŋu, metsɔ le eme subɔsubɔha si me amea le me o.” Le teƒe aɖewo la, ŋkeke mamlɛawo ŋuti nudzɔdzɔ siwo wogblɔ ɖi la me vava he fukpekpe manyagblɔwo vɛ. Le teƒe mawo la, Yehowa Ðasefowo fiaa asi Biblia me nyagblɔɖiwo eye wotsɔa Biblia ƒe kakaɖedzinya siwo fia be Mawu ƒe Fiaɖuƒea ahe dedienɔnɔ vɛ na ameƒomea la faa akɔ na amewo.—Lododowo 1:33; Mixa 4:4.\nNe Ƒomea me Tɔ aɖe Ku\n18-20. Ne ame aɖe ku na amewo le ƒome aɖe me la, nya kawoe nàte ŋu agblɔ alo nukae nàte ŋu awɔ si afa akɔ na wo?\n18 Gbesiagbe ame miliɔn geɖe xaa nu le woƒe ame vevi aɖe ƒe ku ta. Anɔ eme be àdo go amesiwo le konyi fam ne èle gome kpɔm le Kristotɔwo ƒe subɔsubɔdɔa me alo le wò gbesiagbedɔwɔnawo me. Nukae nàte ŋu awɔ alo agblɔ atsɔ afa akɔ na woe?\n19 Ðe wòdze ƒã be nu te ɖe amea dzi wòle nu xama? Ðe ƒometɔ siwo le nu xam yɔ aƒea mea? Nya geɖe ava susu me na wò nàdi be yeagblɔ, gake ŋuɖɔɖɔɖo hiã vevie. (Nyagblɔla 3:1, 7) Ðewohĩ nu nyuitɔ si nàwɔ enye be nàgblɔ babadonamenyawo, agblẽ Biblia-srɔ̃gbalẽ (agbalẽ gbadza, magazine, alo trakt) aɖe si sɔ ɖi, eye nàgatrɔ ayi le ŋkeke ʋɛ aɖewo megbe akpɔe ɖa be kpekpeɖeŋu bubu kae nàgate ŋu ana hã. Le ɣeyiɣi si sɔ me la, gblɔ na wo be yedi be yeagblɔ Biblia me nya dedziƒoname aɖewo na wo. Esia ate ŋu ana woƒe dzi nadze eme wòado ŋusẽ wo. (Lododowo 16:24; 25:11) Màte ŋu afɔ ame kukuwo ɖe tsitre abe alesi Yesu wɔe ene o. Gake àte ŋu agblɔ Biblia me nya siwo ku ɖe nɔnɔme si me ame kukuwo le ŋu na wo, togbɔ be manye ɣemaɣie nàdze agbagba be yeaɖɔ woƒe nukpɔsusu masɔmasɔwo ɖo godoo o hã. (Psalmo 146:4; Nyagblɔla 9:5, 10; Xezekiel 18:4) Àte ŋu ana woaxlẽ Biblia ƒe ŋugbedodo siwo ku ɖe tsitretsitsia ŋu. (Yohanes 5:28, 29; Dɔwɔwɔwo 24:15) Àte ŋu adzro nusi nya mawo fia me, ɖewohĩ àƒo nu atso Biblia me nyatakaka aɖe si ku ɖe ame aɖe si wofɔ ɖe tsitre tso ame kukuwo dome ŋu. (Luka 8:49-56; Yohanes 11:39-44) Tsɔ kpe ɖe eŋu la, he susu yi Mawu lɔ̃ame si na ŋugbedodo ma mí la ƒe nɔnɔmewo dzi. (Hiob 14:14, 15; Yohanes 3:16) Ðe alesi nufiame siawo ɖe vi na wò ŋutɔe me na wo eye nàgblɔ nusita nèka ɖe nya mawo dzi la na wo.\n20 Amesi le nu xam kpekpe be wòava Fiaɖuƒe Akpata me ate ŋu akpe ɖe eŋu wòava dze si amesiwo lɔ̃a wo haviwo ŋutɔŋutɔ henya alesi woatu wo nɔewo ɖoe. Nyɔnu aɖe si le Sweden va kpɔe be amesiawo tututu dim yenɔ le yeƒe agbe me katã.—Yohanes 13:35; Tesalonikatɔwo I, 5:11.\n21, 22. (a) Be míanye akɔfalawo la, nukae wòbia tso mía si? (b) Aleke nàwɔ afa akɔ na amesi nya Ŋɔŋlɔawo nyuie xoxo?\n21 Ne ènya be ame aɖe le nu xam, eɖanye le Kristo-hamea me alo le egodo o, ɖe wòwɔna na wò ɣeaɖewoɣi be mènya nya si tututu nàgblɔ alo nusi tututu nàwɔ oa? Nusi Helagbe me nya si gɔme woɖe be “akɔfafa” le Biblia me fia le nyaa ŋutɔŋutɔ nu enye “ameyɔyɔ ne wòava nɔ ame xa.” Be woanye akɔfala ŋutɔŋutɔ bia be nàtsɔ ɖokuiwò ana faa ate ɖe amesiwo le nu xam ŋu.—Lododowo 17:17.\n22 Ke ne amesi nèdi be yeafa akɔ na nya Biblia ƒe nufiafia si ku ɖe nɔnɔme si me ame kukuwo le, tafea, kple tsitretsitsia ŋu xoxo ya ɖe? Xɔlɔ̃ aɖe si hã si dzixɔse siawo le la ƒe ame gbɔ nɔnɔ ɖeɖe kura ate ŋu afa akɔ nɛ. Ne edi be yeaƒo nu kpli wò la, ele be nànye toɖola nyui. Mègatsɔe be ele be wò hã nàƒo nu nɛ legbee o. Ne miexlẽ mawunyakpukpui aɖewo la, tsɔe be enye Mawu ŋutɔ ƒe nya si ade dzi ƒo na mi ame evea siaa. Ðe kakaɖedzi sẽŋu si le mi ame evea siaa si be miexɔe se be ŋugbedodo mawo ava eme godoo la gblɔ. To Mawu ƒe veveseseɖeamenu ɖeɖe fia kple Mawu ƒe Nya la ƒe nyateƒenya xɔasiwo gbɔgblɔ me la, àte ŋu akpe ɖe amesiwo le nu xam ŋu be woakpɔ akɔfafa kple ŋusẽdoame atso “akɔfafawo katã ƒe Mawu,” Yehowa, gbɔ.—Korintotɔwo II, 1:3.\n^ mm. 3 Kpɔ agbalẽ siwo nye Sidzedze si Kplɔa Ame Yia Agbe Mavɔ Me, ta 8; Reasoning From the Scriptures, axa 393-400, 427-31; Is There a Creator Who Cares About You?, ta 10; kple agbalẽ gbadza si nye Ðe Mawu Tsɔa Ðe Le Eme na Mí Vavãa?\n• Ameka dzie amewo daa fɔbubu ɖo ne afɔkuwo dzɔ, eye aleke míate ŋu akpe ɖe wo ŋui?\n• Nukawoe míate ŋu awɔ atsɔ akpe ɖe amewo ŋu be akɔfafa si Biblia nana naɖe vi na wo bliboe?\n• Nudzɔdzɔ kawoe hea nuxaxa vɛ na amewo le miaƒe nutoa me, eye nukae nàte ŋu awɔ atsɔ afa akɔ na woe?\nGbedasi si faa akɔ na ame ŋutɔŋutɔ gbɔgblɔ le xaxaɣiwo\nSitsoƒedilawo ƒe asaɖa: UN PHOTO 186811/J. Isaac\nXɔlɔ̃ aɖe si anɔ ame gbɔ ɖeɖe kura ate ŋu afa akɔ na ame\nƉoe Ɖe Amewo Ɖoe Ɖe Amewo Mifa Akɔ Na Amesiwo Le Nu Xam\nw03 5/1 axa 19-24


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nBiblia de dzi ƒo na mí be susu nyui nanɔ mía si ku ɖe dzidzedzekpɔkpɔ ŋu. Biblia megblɔ be ame ʋɛ aɖewo siwo gbɔ nyo koe akpɔ dzidzedze o. Gake meda asi ɖe nya siwo wogblɔna le gligbalẽwo me be ne míedze míaƒe didiwo yome ko la, nu sia nu ava eme na mí pɛpɛpɛ abe ale si míedii ene la dzi o. Susu sia si woƒãna ɖe ɖeviwo ƒe dzi me tso woƒe ɖevime ke zi geɖe la, ate ŋu ana woado kpo nu.\nNyateƒeae nye be ame sia ame ate ŋu akpɔ dzidzedze vavã, gake ebia agbagbadzedze. Bu Biblia me nuxlɔ̃ame siawo ŋu kpɔ.\nNYA SI BIBLIA GBLƆ:\n“Ame si lɔ̃a ga la, ga maɖi ƒo nɛ o, eye ame si lɔ̃a kesinɔnu la, viɖe aɖeke matso eme nɛ o.”—Nyagblɔla 5:9.\nNU SI WÒFIA. Ŋutilãmenuwo yome titi menana wokpɔa dzidzedze o. Ðe wònana be ame dagbana ɖe yame dzodzro boŋ. Agbalẽnyalagã Jean M. Twenge ŋlɔ le eƒe agbalẽ si nye Tɔnyekonenyo Ƒe Dzidzime (ele yevugbe me) me bena: “Ame siwo ƒe agbemetaɖodzinu katãe nye be yewoakpɔ ga la tea ŋu tsia dzimaɖi eye nu tena ɖe wo dzi wu ame siwo tsia dzi ɖe kadodo nyui me nɔnɔ kple wo haviwo ŋu.” Egblɔ kpee be: “Numekuku geɖewo ɖee fia be womate ŋu atsɔ ga aƒle dzidzɔkpɔkpɔ o, si fia be ne ame kpɔ ga si asu eƒe agbemenuhiahiãwo gbɔ kpɔkpɔ nu vɔ ko la, eƒe ga susɔeawo mehea dzidzedzeme gobi aɖeke vɛ nɛ le agbe me o.”\nNU SI NÀTE ŊU AWƆ. Do vevie nàminya taɖodzinu si ana dzidzeme wò wu ga kple nunɔamesiwo. Yesu gblɔ be: “Minɔ ŋudzɔ ɖe ŋukeklẽ ɖe sia ɖe ƒomevi ŋu, elabena ne nu gbogbo aɖewo le ame si hã la, eƒe agbe menɔa te ɖe nu siwo le esi la dzi o.”—Luka 12:15.\n“Dada doa ŋgɔ na gbegblẽ, eye ɖokuidodoɖedzi na anyidzedze.”—Lododowo 16:18.\nNU SI WÒFIA. Nɔƒe gã didi kple ameɖokuikpɔkpɔ akpa mana nàkpɔ dzidzedze vavã o. Nyateƒee, agbalẽ aɖe gblɔ be dɔwɔƒe siwo ƒe dɔmemegãwo kpɔ dzidzedze eteƒe didi la nyea dɔmemegã siwo “bɔbɔa wo ɖokui ɖe anyi, womehea susu yia wo ɖokuiwo dzi o, eye womedoa wo ɖokuiwo ɖe dzi o. Gake dɔwɔƒe mawo tɔgbi dometɔ eve le etɔ̃ me ƒe dɔmemegãwo nye ɖokuidoɖedzilawo si wɔe be woƒe dɔwɔƒewo gbã alo nuwo mele afɔ tsɔm nyuie o.” (Good to Great) Nufiame kae le eme na mí? Ameɖokuikpɔkpɔ akpa ate ŋu ana ame nado kpo nu bɔbɔe.\nNU SI NÀTE ŊU AWƆ. Mègadi ŋkɔxɔxɔ o, ke boŋ bɔbɔ ɖokuiwò. Biblia gblɔ be: “Ne ame aɖe susuna be yenye nane, evɔ menye naneke o la, eɖokui blem wòle.”—Galatiatɔwo 6:3.\n“Ðe menyo na amegbetɔ wu be . . . eƒe luʋɔ naɖu agbe akpe ɖe eƒe agbagbadzedzewo ŋu oa?”—Nyagblɔla 2:24.\nNU SI WÒFIA. Ne èléa fɔ ɖe dɔ ŋu la, àte ŋu ase vivi na wò dɔa wu. Agbalẽnyalagã Madeline Levine ŋlɔ le eƒe agbalẽ si nye Fia Nu Viwòwo Nyuie (ele yevugbe me) me bena: “Nu siwo nana wokpɔa dzidzedze le nanewɔwɔ me la dometɔ aɖee nye be woabi ɖe nua wɔwɔ me, eye zi geɖe la, be woabi ɖe nanewɔwɔ me bia agbagbadzedze kple kutrikuku.” Ebia hã be woado dzi anɔ te ɖe nɔnɔme madeamedzi siwo doa mo ɖa ɣeaɖewoɣi la nu tamanamanae.\nNU SI NÀTE ŊU AWƆ. Ku kutri nàɖu tu na wò dɔa eye mègana ta ne nɔnɔme sesẽwo do mo ɖa o. Ne viwo le asiwò la, na mɔnukpɔkpɔ wo (le woƒe ƒexɔxɔ kple ŋutete nu) be woakpɔ ta na woƒe kuxiwo. Mègatsi klokloklo be yeakpɔ woƒe kuxiwo katã gbɔ na wo o. Ðeviwo ƒe dzi dzea eme eye ŋutete siwo wova hiãna le tsitsime sua wo si ne wona mɔnukpɔkpɔ wo be woado dzi akpɔ woƒe kuxiwo gbɔ.\n“Avũ gbagbe nyo wu dzata kuku.”—Nyagblɔla 9:4.\nNU SI WÒFIA. Ne èwɔa amesimedɔ la, na wò dɔa nanye wò agbea ƒe akpa aɖe ko, ke menye be nàtsɔ wò agbe katã ake na dɔa o. Le nyateƒe me la, ɖe nàse le ɖokuiwò me be yekpɔ dzidzedze ne wò dɔ le edzi dzem nyuie, evɔ wò lãme gblẽ alo wò ƒomea megadea bubu ŋuwò oa? Ame siwo kpɔa dzidzedze vavã dzea agbagba dana sɔna le dɔwɔnyawo, lãmesẽnyawo kple woƒe ƒomewo dzi kpɔkpɔ me.\nNU SI NÀTE ŊU AWƆ. Lé be na ɖokuiwò. Ði ɖe eme nyuie. Meɖea vi boo aɖeke ne ame vu ɖe dɔ ŋu hetsɔ nu sia nu, abe ƒome, lãmesẽ kple xɔlɔ̃kadodowo ene sa vɔe ɖe yaɖidzidzedzekpɔkpɔ ta o.\nNU SI WÒFIA. Biblia-sɔsrɔ̃ kple eƒe mɔfiamewo tsɔtsɔ wɔ dɔe nye nu vevi siwo nana wokpɔa dzidzedze vavã. Le nyateƒe me la, Yehowa Ðasefo miliɔn geɖewo kpɔe dze sii be esi yewotsɔ mawusubɔsubɔ ɖo nɔƒe gbãtɔ le yewoƒe agbe me la, ena be yewomegatsia dzimaɖi ɖe ŋutilãmenuwo ŋu fũu o.—Mateo 6:31-33.\nNU SI NÀTE ŊU AWƆ. Srɔ̃ ale si Biblia ate ŋu akpe ɖe ŋuwò nàkpɔ dzidzedze vavã. Ne èdi nyatakaka bubuwo kpee la, te ɖe Yehowa Ðasefo siwo le miaƒe nutoa me la ŋu, alo ʋu www.jw.org/ee.\n“Nye Dzidzedzekpɔkpɔ Tsãtɔ Nye Fuflugba Ko Medo Na Ðokuinye”\nTimothy kple Charlotte nɔ aƒe gã aɖe si me xɔwo sɔ gbɔ ɖo la me. Ʋu siwo le tsia dzi la dometɔ geɖewo nɔ wo si eye woyia mɔkeke siwo lɔ ga geɖe ɖe eme ƒe sia ƒe. Ke hã, esime kesinɔnu gbogbotɔ su wo si le agbe me la, wotrɔ susu. Nyɔ! magazinea talawo bia Timothy be wòagblɔ nu si tae wotrɔ susu ɖo la na yewo.\nDɔ ka wɔmee nènɔ?\nMewɔa dɔ le dɔwɔƒe siwo wɔa dɔ tso hadzidzi ŋu eye menye gakɔntabula hã. Charlotte nye Atikewɔla amehela ƒe kpeɖeŋutɔ, eye wòwɔa dɔ le gadzraɖoƒe hã. Emegbe míeɖo ɖakpaƒe ene. Nu siawo katã na be wobuam be mekpɔ dzidzedze le agbe me. Le nyateƒe me la, ƒãa hafi nye ŋutɔ mewɔa dɔ elabena amewo li wɔa dɔ nam. Ke hã, nye kple Charlotte míetso nya me be míaɖe míaƒe dɔwo dzi akpɔtɔ. Míedzra nu siwo le mía si la ƒe akpa gãtɔ.\nNu ka tae mieɖe miaƒe dɔwo dzi kpɔtɔ?\nMíede dzesii be mímekpɔ dzidzedze vavãtɔ o. Dzidzɔ si míekpɔna ne míeƒle nu yeye aɖe la menɔa anyi eteƒe didina o, míesena le mía ɖokui me be nua meɖe vi boo aɖeke na mí o, eye menana míekpɔa dzidzɔ kple dzidzeme o.\nAleke miewɔ kpɔ dzidzedze vavãtɔ?\nEsi wònye Yehowa Ðasefoe menye ta la, mekpɔa gome le míaƒe Kristotɔwo ƒe gbeƒãɖeɖedɔa me edziedzi. Togbɔ be nye kple Charlotte míezãa gaƒoƒo 70 tsɔ fiaa Biblia amewo ɣleti sia ɣleti hã la, míaƒe susu katã menɔ gbeƒãɖeɖedɔa ŋu o. Eya ta míedzra míaƒe dɔwɔƒeawo eye míetsɔ mía ɖokuiwo na be míasubɔ le afi si Biblia-fialawo hiã le wu. Fifia, míele subɔsubɔm le Yehowa Ðasefowo ƒe alɔdzedɔwɔƒe si le United States. Esi wònye esia nye míaƒe subɔsubɔ ƒe akpa aɖe ta la, nyemexɔa fetu o eye womedea bubu tɔxɛ ŋunye o. Wokpɔa míaƒe ŋutilãmenuhiahiãwo gbɔ na mí. Gake menye emae nye nu vevitɔ na mí le agbe me o.\nÐe nèse le ɖokuiwò me be yekpɔ dzidzedze fifia wu tsã?\nNenema tututue. Nye dzidzedzekpɔkpɔ tsãtɔ nye fuflugba ko medo na ɖokuinye. Dzidzedze si mekpɔ fifia na dzidzeme vavãm elabena menya be dɔ si wɔm mele la le asi kpem ɖe Biblia me gbedeasia gbɔgblɔ na amewo le xexea me godoo ƒe dɔa ŋu eye wòna ameawo ƒe agbe le ʋu ɖɔm wu. *\n^ mm. 35 Womexea fe na Yehowa Ðasefowo ɖe Biblia-fiafiadɔ si wowɔna la ta o.\nAme geɖe bua dɔwɔwɔ be enye nu tiame eye wole mɔ kpɔm be ɣeyiɣi aɖe nava si magahiã be ame nawɔ dɔ o. Nenemae Mawu ɖoea?\nƔeaɖewoɣi miáƒe dzi blea mí miétsɔa nanewo nɔa taflatsɛ dom ɖe afɔ manyomanyo aɖe si míeɖe ta. Nu kae akpe ɖe mía ŋu míanya ale si tututu míaƒe dzi le?


Agbemeŋutinya: Nu Si Ta Mɔkpɔkpɔ Mebu Ðe Mí Le Agbe Me O | Nusɔsrɔ̃\nGbetakpɔxɔ—Tata Si Míesrɔ̃na | May 2013\nNu Si Ta Mɔkpɔkpɔ Mebu Ðe Mí Le Agbe Me O\nAbe ale si Patricia Smith gblɔe ene\nESI míedzi mía viŋutsu Gary le ƒe 1958 me teti la, mede dzesii be nane gblẽ le eŋu. Ke hã, ɣleti ewo megbe hafi ɖɔktawo va kpɔ nu si nɔ fu ɖem nɛ, eye ƒe atɔ̃ megbe hafi eƒe dɔlélea ŋuti nunyala bibi siwo le London va ɖo kpe eƒe nɔnɔmea dzi. Nye dzi gbã vevie le ƒe asieke megbe esi medzi vinyenyɔnuvi Louise, si ƒe nɔnɔmea gasẽ kura wu Gary tɔ.\nÐɔktawo gblɔ nam blewu be, “viwò eveawo katã le dɔléle aɖe si wodzina kple ame, si woyɔna be LMBB syndrome * lém, eye naneke meli woawɔ tso eŋu o.” Ɣemaɣi la, womenya nu boo aɖeke tso dɔ sia ŋu o. Dɔa ƒe dzesi aɖewoe nye numakpɔmakpɔ nyuie si nana wova zua ŋkunɔ, lolo akpa, asibidɛ alo afɔbidɛ siwo wu atɔ̃, axlɔ̃esisi, ŋutinuwo ƒe dɔmawɔmawɔ ɖe ɖoɖo nu, suklidɔ sesẽ, ƒumeŋuɖui, kple ayikuwo ƒe dɔmawɔmawɔ nyuie. Edze ƒãa be vinyewo dzi kpɔkpɔ manɔ bɔbɔe kura o. Numekuku aɖe si wowɔ nyitsɔ laa le Britain ɖee fia be dɔléle sia le ame 1 le ame 125,000 ɖe sia ɖe dome ŋu, eye anɔ ame bubu geɖewo hã ŋu, ke ɖeko wo tɔ nu mesẽ boo o.\nYEHOWA, MÍAƑE “MƆ́ SESẼ”\nEsi meɖe srɔ̃ teti la, Yehowa Ðasefo aɖe ɖo dze kplim eye mede dzesii enumake be nyateƒeae nye ema. Gake srɔ̃nye ya mekpɔ dzidzɔ ɖe woƒe nufiafia ŋu o. Le eƒe dɔwɔɖui ta la, míenɔa ʋuʋum tso teƒe yi teƒe, eya ta nyemetea ŋu dea hame ƒe kpekpewo o. Ke hã meyi Biblia xexlẽ dzi eye medoa gbe ɖa na Yehowa. Efa akɔ nam ŋutɔ esi mexlẽe le Biblia me be, “Yehowa enye mɔ́ sesẽ na hiãtɔwo, enye mɔ́ sesẽ le xaxaɣiwo me,” eye “megblẽa ame siwo dia [eyome] mɔ la ɖi o”!—Ps. 9:10, 11.\nGary mekpɔa nu nyuie o, eya ta esi wòxɔ ƒe ade la, míekplɔe yi suku si wonaa hehe tɔxɛ ŋkunɔwo le le England ƒe anyieheƒuta. Eƒoa ka nam edziedzi gblɔa nu siwo le fu ɖem nɛ la nam, eye mezãa Biblia ƒe mɔfiame veviwo tsɔ kpena ɖe eŋu. Le Louise dzidzi ƒe ʋɛ aɖewo megbe la, ʋukamexexedɔ kple lãmekaveamedɔ va ɖe fu nam vevie. Gary trɔ gbɔ tso sukukpodzi esi wòxɔ ƒe 16. Gake ɣemaɣi eƒe ŋku tsi vɔ keŋ eye dziɖuɖudɔwɔƒewo bui ŋkuagbãtɔe le ƒe 1975 me. Le ƒe 1977 me la, srɔ̃nye gblẽ mí ɖi dzo.\nEsi Gary gbɔ tso suku megbe kpuie la, míedzi míaƒe subɔsubɔdɔa ɖe edzi le hame lɔ̃ame si me míele la me, eye mexɔ nyɔnyrɔ le ƒe 1974 me. Edzɔ dzi nam ŋutɔ be hamemetsitsi aɖe kpe ɖe Gary ŋu wònɔ te ɖe tɔtrɔ siwo me tom wònɔ le eƒe ƒewuiwo me la nu. Ðasefo bubuwo kpena ɖe ŋunye le aƒemedɔwo wɔwɔ me, eye emegbe dziɖuɖua xɔ wo dometɔ atɔ̃ wozu hadomekpekpeɖeŋunala siwo woxea fe na be woanɔ mía gbɔ kpɔm le aƒe me. Yayra ka gbegbee nye esi!\nGary wɔ ŋgɔyiyi le nyateƒea me eye wòxɔ nyɔnyrɔ le ƒe 1982 me. Edi vevie be yeawɔ kpekpeɖeŋu mɔɖeɖedɔa. Eya ta meɖoe be makpe ɖe eŋu le dɔ sia wɔwɔ me, eye míewɔe ƒe geɖe. Dzi dzɔ vinyea ŋutɔ esi míaƒe nutome sue dzikpɔla biae be, “Gary, ɖe màdi be yeava zu gbesiagbe mɔɖela oa?” Dzideƒoname ma tututue Gary hiã, ale wòva zu gbesiagbe mɔɖela le ƒe 1990 me.\nWowɔ dɔ na Gary heɖɔli eƒe aligoƒu zi eve le ƒe 1999 kple ƒe 2008 me, gake vinye Louise ƒe lãmesẽnyawo ya vloe kura wu. Eya mekpɔ nu kura kpɔ o, eye esi mekpɔ be eƒe afɔbidɛwo wu atɔ̃ la, menya enumake be LMBB syndrome ƒe dɔ vɔ̃ɖia le eya hã ŋu. Dodokpɔwo ɖee fia be nu gblẽ le eƒe lãmenu vovovowo hã ŋu vevie. Esi ƒeawo va nɔ yiyim la, wowɔ dɔ sesẽ geɖewo nɛ, eye wowɔ dɔ na eƒe ayikuwo zi atɔ̃ sɔŋ. Suklidɔ le eya hã ŋu abe Gary ke ene.\nEsi Louise nya be kuxi sesẽwo ate ŋu ado mo ɖa le dɔwɔwɔ na ye me ta la, edoa ŋgɔ ɖea nu me na amekolawo, ɖɔkta siwo dea ame alɔ̃ me kple lãmesẽnyawo gbɔ kpɔla bubuawo tso atikewɔwɔ ʋumadomadoe ƒe mɔnu siwo wòdi be woazã na ye ŋu. Esia na ƒomedodo nyui le eya kpe atikewɔla siwo kpɔa egbɔ nyuie la dome.\nMƆKPƆKPƆ MEBU ÐE MÍ O\nMíewɔa nu vovovowo le mía ƒeme siwo kpena ɖe mía ŋu be míalé Yehowa subɔsubɔ me ɖe asi. Hafi egbegbe elektrɔnikmɔ̃wo nava bɔ la, mexlẽa nu na Gary kple Louise gaƒoƒo geɖe. Fifia CD, DVD kple nu siwo wolé ɖe Internet dzi le www.jw.org la kpena ɖe mí katã ŋu míesea vivi le kwasiɖa sia kwasiɖa ƒe Biblia sɔsrɔ̃ me le ɣeyiɣi vovovowo me, eye míetea ŋu ɖoa nya ŋu nyuie le Kristotɔwo ƒe kpekpewo me.\nAleke gbegbe míedaa akpe na Yehowa ɖe nyateƒe xɔasi si le eƒe Nya Biblia me la tae nye esi!\nƔeaɖewoɣi Gary léa eƒe nyaŋuɖoɖowo ɖe susu me gblɔna, eye ne dɔdeasi le esi le Teokrasi Subɔsubɔ Suku me la, etea ŋu ƒoa nu faa tso susu me. Woɖoe subɔsubɔdɔwɔla le ƒe 1995 me eye wòdoa vevie nu le Fiaɖuƒe Akpataa me, edoa vivi ɖe amewo ŋu le kpekpeawo me eye wòkpea asi ɖe nuƒomɔ̃wo gbɔ kpɔkpɔ ŋu.\nÐasefo bubuwo dea gbeadzi kple Gary, eye wotutua eƒe bunɔkeke si wòzãna le eƒe ƒunukpeƒetetedɔa ta la nɛ. Ðasefoawo dometɔ ɖeka kpena ɖe eŋu wòwɔa Biblia nusɔsrɔ̃ kple ɖetsɔlemetɔ aɖe. Gary de dzi ƒo na Kristotɔ aɖe si dzudzɔ gbeadzidede ƒe 25 ye nye esia eye dzo gaɖo eme. Ame eve siawo le Kristotɔwo ƒe kpekpewo dem fifia.\nEsi Louise xɔ ƒe asieke la, esrɔ̃ avɔlɔlɔ̃ le mamaa gbɔ, eye nye kple nɔvi aɖe si le egbɔ kpɔm le aƒe me míefiae ale si wolɔ̃a atsyãwo ɖe avɔwo me. Esi nulɔlɔ̃ doa dzidzɔ nɛ ŋutɔ ta la, elɔ̃a kuntru dzeani siwo le amadede vovovo me na vidzĩwo kple hamea me tɔ tsitsiwo. Ewɔa gbedonamegbalẽvi siwo dzi wòtrea nɔnɔmetata suesuewo ɖo la hã. Ame siwo xɔa agbalẽvi siawo dea asixɔxɔ wo ŋu ŋutɔ. Louise srɔ̃ kɔmpiuta ƒoƒo le eƒe ƒewuiwo me. Fifia, kɔmpiuta aɖe si yɔa nyawo le esi, si kpena ɖe eŋu wòɖoa dze kple exɔlɔ̃ siwo le afi sia afi. Louise xɔ nyɔnyrɔ esi wòxɔ ƒe 17. Míesea vivi le kpekpeɖeŋu mɔɖeɖedɔa wɔwɔ me ɖekae le dɔ tɔxɛwo wɔɣi. Louise léa mawunyakpukpuiwo ɖe susu me abe Gary ke ene tsɔ ʋua eƒe dzixɔse me. Esia ƒe ɖee nye xexe yeye si ŋugbe Mawu do, si me “ŋkuagbãtɔwo ƒe ŋku aʋu” eye “duametɔ aɖeke magblɔ be, yele dɔ lém o.”—Yes. 33:24; 35:5.\nAleke gbegbe míedaa akpe na Yehowa ɖe nyateƒe xɔasi si le eƒe Nya Biblia me la tae nye esi! Míaƒe dziwo yɔ fũu kple dzidzɔ ɖe kpekpeɖeŋu si míaƒe hamea naa mí lɔlɔ̃tɔe la ta, elabena eya manɔmee la, míate ŋu awɔ nu siwo míewɔna la dometɔ geɖe o. Eye vevietɔ le Yehowa ƒe kpekpeɖeŋu me la, mɔkpɔkpɔ mebu ɖe mí le agbe me o.\n^ mm. 5 Dɔléle sia ƒe ŋkɔ bliboe nye Laurence-Moon-Bardet-Biedl syndrome. Wodzinɛ kple ame ne dɔlékuia le dzila eveawo ƒe ʋu me. Ðɔkta ene siwo ke ɖe dɔ sia ŋu la ƒe ŋkɔwoe wotsɔ nɛ. Egbea woyɔnɛ kpuie ko be Bardet-Biedl syndrome. Wometea ŋu danɛ o.\nWɔ Nya Nyui Gbɔgblɔ Dɔ La De Goe\n‘Èdoa Vevie Nu Le Dɔ Nyuiwo Wɔwɔ Mea’?\nDzeɖoɖo Nyui Doa Ŋusẽ Srɔ̃ɖeɖe\nAGBEMEŊUTINYA Nu Si Ta Mɔkpɔkpɔ Mebu Ðe Mí Le Agbe Me O\nWɔ Tiatia Nyuiwo Be Wò Domenyinua Nagage Le Asiwò O\nNU NYUI SIWO LE MÍAƑE NUDZRAÐOƑE Wonɔ Te Sesĩe Le “Tetekpɔ Ƒe Gaƒoƒo” Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2013\nGBETAKPƆXƆ—TATA SI MÍESRƆ̃NA May 2013


Nyaɖeɖefia 20 - Holy Bible [Ewe Bible 1913] - (Nya 20)\nEye mekpɔ mawudɔla ɖe le ɖiɖim tso dziƒo, eye aʋli me safui kple kɔsɔkɔsɔ gãa ɖe le esi.\nEye wòlé ʋɔ driba, ɖa xoxo, si nye Abosam kple Satana la, eye wòblae ƒe akpe ɖeka.\nEye wotsɔe ƒu gbe ɖe aʋli me, eye wotu nu ɖe enu, eye wotre enu, bena ne wòagable dukɔwo o, halase esime ƒe akpe ɖeka la nu nava yi; esia megbe la ele be, woagatui ɣeyiɣi via ɖe.\nEye mekpɔ fiazikpuiwo, eye wobɔbɔ no wo dzi, eye wotsɔ ʋɔnudɔdrɔ̃ de asi na wo; eye amesiwo nu wotso ta le le Yesu ƒe ɖaseɖiɖi kple Mawu ƒe nya la la la, ƒe luʋɔwo kple amesiwo mede ta agu na lã la alo eƒe legba o, eye womexɔ dzesi ɖe woƒe ŋgowonu alo ɖe woƒe asiwo ŋu o la, gbɔ agbe, eye woɖu fia kple Kristo ƒe akpe ɖeka.\nAme kuku mamleawo la womegbɔ agbe o, vaseɖe esime ƒe akpe ɖeka la nu va yi. Esiae nye tsitretsitsi gbãtɔ.\nYayratɔ kple kɔkɔetɔ enye amesi kpɔ gome le tsitretsitsi gbãtɔ la me; amesiawo dzi ku evelia mekpɔ ŋusẽa ɖeke ɖo o, ke woanye Mawu kple Kristo ƒe nunɔlawo, eye woaɖu fia kplii ƒe akpe ɖeka.\nEye ne ƒe akpe ɖeka la nu va yi la, woatu Satana le gaxɔa me,\neye wòado go, be wòable dukɔ, siwo le anyigba ƒe dzogoe eneawo dzi, esiwo nye Gog kple Magog, be wòaƒo amesiwo ƒe xexlẽme nu le abe ƒutake ene la, nu ƒu hena aʋawɔwɔ.\nEye woyi anyigba la ƒe gbadzaƒe, eye woɖe to ɖe ame kɔkɔewo ƒe asaɖa kple du lolo la ŋu, eye dzo hlẽ tso dziƒo va fiã wo.\nEye wotsɔ Abosam, si ble wo la, ƒu gbe ɖe dzo- kple dzokpeta la me, afisi hã lã la kple aʋatsonyagblɔɖila la le, eye woawɔ fu wo zã kple keli tso mavɔ me yi ɖe mavɔ me.\nEye mekpɔ fiazikpui ɣi gãa ɖe kple amesi bɔbɔ nɔ edzi, amesi ƒe ŋku me anyigba kple dziƒo si tso, eye womegakpɔ teƒea ɖeke na wo o.\nEye atsiaƒu ɖe ame kuku, siwo le eme la, hena, eye ku kple tsieƒe woɖe ame kuku, siwo le wo si la, hena, eye wodrɔ̃ ʋɔnu amesiame ɖe eƒe dɔwɔwɔwo nu.\nEye wotsɔ ku kple tsiẽƒe ƒu gbe ɖe dzota la me. Dzota sia enye ku evelia.\nEye ne womekpɔ amea ɖe ƒe ŋkɔŋɔŋlɔ le agbegbalẽa me o la, wotsɔnɛ ƒua gbe ɖe dzota la me.


Mawu Fiaɖuƒea—Dziɖuɖu Si Mewɔa Nu Fitifiti O\nGBE BUBU Acholi Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mixe Mizo Mongolian Moore Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nEsime nyadzɔdzɔgbalẽ si nye Nicaragua ƒe numetola nɔ nu si tae wòsusu be dziɖu- ɖuwo mate ŋu aɖe nu fitifiti wɔwɔ ɖa gbeɖe o me ɖem la, egblɔ be: “Aleke kee nyaa ɖale o, dziɖuɖumegãwo kpɔtɔ nye dukɔmeviwo, eye dukɔmeviwo koe mí katã míenye.”\nÐe màlɔ̃ ɖe edzi be ne nu fitifiti wɔwɔ bɔ ɖe amegbetɔwo dome la, ekema nu fitifiti wɔwɔ anɔ dziɖuɖu ɖe sia ɖe si amegbetɔwo ɖo anyi la me godoo oa? Ne alea ye nyaa le la, ekema eme kɔ ƒãa be amegbetɔwo mate ŋu aɖo dziɖuɖu aɖe si me nu fitifiti wɔwɔ manɔ o la anyi o. Dziɖuɖu ma tututu ŋue Biblia ƒo nu tsoe; eyae nye Mawu Fiaɖuƒea—dziɖuɖu si Yesu fia eyomedzelawo be woado gbe ɖa abia.—Mateo 6:9, 10.\nMawu Fiaɖuƒea nye dziɖuɖu ŋutɔŋutɔ si le dzi ɖum tso dziƒo. Ava xɔ ɖe amegbetɔwo ƒe dziɖuɖuwo katã teƒe. (Psalmo 2:8, 9; Nyaɖeɖefia 16:14; 19:19-21) Yayra siwo Fiaɖuƒea ahe vɛ na ameƒomea la dometɔ ɖekae nye be aɖe dziɖuɖuwo ƒe nu fitifiti wɔwɔ ɖa keŋkeŋ. Kpɔ nu vovovo ade siwo me nu fitifiti wɔwɔ manɔ kura o le Fiaɖuƒe ma me ɖa.\nKUXIA: Dukɔmeviwoe léa amegbetɔwo ƒe dziɖuɖuwo ɖe te zi geɖe, vevietɔ to adzɔ kple fe bubuwo xexe dzi. Ga gbogbo sia biãa ŋu na dumegã geɖewo wodina be yewoafi, esime bubuawo ya xɔa zãnu le ame siwo medina be yewoaxe adzɔ siwo dziɖuɖua bia la anukwaretɔe o la si. Esia ate ŋu ana nu fitifiti wɔwɔ nadzi ɖe edzi—ewɔnɛ be dziɖuɖua xɔa adzɔ gãwo ale be yewoate ŋu axe ʋɛ aɖewo, eye ɖeko esia ganana nu fitifiti wɔwɔa nu gasẽna ɖe edzi wu tsã. Le nɔnɔme sia tɔgbi me la, anukwaretɔwoe kpea fu wu.\nEGBƆKPƆNUA: Mawu ŋusẽkatãtɔ, Yehowa, * gbɔe Mawu Fiaɖuƒea ƒe ŋusẽ tso. (Nyaɖeɖefia 11:15) Mehiã be Fiaɖuƒea naxɔ adzɔ le amewo si hafi ali ke o. Ke boŋ Mawu ‘ƒe ŋusẽ geɖe’ kpakple eƒe dɔmenyonyo ɖokuitɔmadimaditɔe la awɔe be Fiaɖuƒea akpɔ eteviwo katã ƒe nuhiahiãwo gbɔ na wo ale gbegbe be naneke mahiã wo o.—Yesaya 40:26; Psalmo 145:16.\nKUXIA: Aƒenɔ Susan Rose-Ackerman, si ŋu míeƒo nu tsoe le nyati gbãtɔa me la gblɔ be hafi woate ŋu aɖe nu fitifiti wɔwɔ ɖa la, “dukɔa dzi ɖulawoe adze egɔme gbã.” Ne dziɖuɖuwo le agbagba dzem be yewoana kpovitɔwo alo dedzikpovitɔwo nadzudzɔ nu fitifiti wɔwɔ evɔ dziɖuɖumegãwo ŋutɔwo yi edzi le nu fitifiti wɔm la, enana dukɔa megakana ɖe dziɖuɖua dzi o. Eye dziɖula amegbetɔ si ɖia anukware wu gɔ̃ hã nyi blibomademade ƒe dome. Abe ale si Biblia gblɔe ene la, “ame dzɔdzɔe aɖeke mele anyigba dzi, si wɔa nu nyui sɔŋ eye mewɔa nu vɔ̃ o.”—Nyagblɔla 7:20.\nYesu gbe be yemaxɔ zãnu gãtɔ kekeake si wotsɔ tee kpɔ la o\nEGBƆKPƆNUA: Yesu Kristo, si Mawu tia be wòanye Fiaɖuƒea ƒe Dziɖula ya mele abe amegbetɔ madeblibowo ene o; tetekpɔ mate ŋu aɖu edzi wòawɔ nu gbegblẽ o. Yesu ɖe esia fia esime wògbe be yemaxɔ zãnu gãtɔ kekeake si wotsɔ tee kpɔ la o, si nye “xexea me fiaɖuƒewo katã kple woƒe ŋutikɔkɔe.” Xexea me dzi ɖula, Abosam, do ŋugbe nɛ be yeatsɔ nu mawo katã anae ne ede ta agu na ye zi ɖeka pɛ ko. (Mateo 4:8-10; Yohanes 14:30) Esime wonɔ fu wɔm Yesu gɔ̃ hã la, eɖo tame kplikpaa be yeawɔ nuteƒe va se ɖe nuwuwu, eya ta egbe be yemano wain si wotsɔ gbe veve tsakae be wòaɖe vevesesea dzi kpɔtɔ nɛ evɔ ana be magate abu nuwo ŋu nyuie o la o. (Mateo 27:34) Esi wofɔ Yesu ɖe tsitre wòle Mawu gbɔ le dziƒo fifia la, esia ɖee fia be edze nyuie be wòanye Fiaɖuƒea ƒe dziɖula.—Filipitɔwo 2:8-11.\n3. DZIÐUÐU ƑE KELILI\nKUXIA: Dukɔ geɖewo daa akɔ edziedzi, si fia be dukɔmeviwoe daa akɔ ɖea dziɖuɖumegã nu fitifiti wɔlawo ɖa le zi dzi. Gake nyateƒea ye nye be wowɔa nu fitifiti le akɔdaɣiwo kple akɔdadaa siaa me godoo, le dukɔ siwo woyɔna be dukɔ deŋgɔwo gɔ̃ hã me. Kesinɔtɔwo toa woƒe gakpekpeɖeŋu siwo wonaa dziɖuɖumegãwo kpakple mɔ bubuwo dzi kpɔa ŋusẽ ɖe dukɔa kple dziɖula siwo woava tia la dzi.\nJohn Paul Stevens si nye United States, Amerika, ƒe Ʋɔnudrɔ̃ƒe Kɔkɔtɔ ƒe Ʋɔnudrɔ̃lagã ŋlɔ bena “menye ɖeko [ŋusẽkpɔɖeamedzi sia] ɖenɛ fiana be Dziɖuɖua medze o eye mele se nu hã o, ke dukɔmeviwo hã megakana ɖe dziɖuɖua dzi o.” Eya ta mewɔ nuku o be ame geɖe kpɔe le xexea me godoo be dunyahehawoe nye nuɖoanyi siwo me nu fitifiti wɔwɔ xɔ aƒe ɖo wu.\nEGBƆKPƆNUA: Le Mawu Fiaɖuƒea gome la, mehiã kura be woada akɔ na dziɖuɖua ʋuu keke woava yi nu fitifiti wɔ ge le akɔdaɣia o, elabena dziɖuɖu si anɔ anyi tegbee ye wònye. (Daniel 7:13, 14) Esi wònye be Mawu ŋutɔe tia Fiaɖuƒea ƒe Dziɖulaa ta la, efia be menye dukɔa ye da akɔ tiae o, eye womate ŋu aɖee le zia dzi hã o. Eƒe kelili alea nana míekana ɖe edzi be afɔ ɖe sia ɖe si wòɖena la aɖe vi na eteviwo tegbee.\nMawu Fiaɖuƒea nye dziɖuɖu ŋutɔŋutɔ si le dzi ɖum tso dziƒo\nKUXIA: Gbã la, awɔ na wò be ne wode se yeyewo la, awɔe be nuwo naka ɖe eme. Gake senyala bibiwo kpɔe be zi geɖe la, ɖeko sedede geɖe ʋua mɔnukpɔkpɔ geɖe ɖi na amewo be woawɔ nu fitifiti. Gakpe ɖe eŋu la, ehiã ga geɖe hafi woana sedede si aɖe nu fitifiti wɔwɔ dzi akpɔtɔ la nawɔ dɔ, eye ne wodze agbagba ʋuu hã la, dzidzedze vi aɖe koe wokpɔna.\nEGBƆKPƆNUA: Mawu Fiaɖuƒea ƒe sewo ƒo amegbetɔ ƒe dziɖuɖuwo ƒe sededewo ta sãsãsã. Le kpɔɖeŋu me, Yesu mede nu si woawɔ kple nu si womawɔ o ƒe se gbogbowo ɖi o, ɖeko wògblɔ mɔfiame si woyɔna zi geɖe be Sikasedede la. Egblɔ be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mateo 7:12) Ðewohĩ àde dzesii be Fiaɖuƒea ƒe sewo he susu yi nu si ʋãa ame wòwɔa nu kple eƒe afɔɖeɖewo siaa dzi. Yesu gblɔ be: “Ele be nàlɔ̃ hawòvi abe wò ŋutɔ ɖokuiwò ene.” (Mateo 22:39) Nyateƒee, Mawu si kpɔa keke dzi me ke la koe ate ŋu ade se siawo ƒomevi.—1 Samuel 16:8.\n5. TAMESUSU GBEGBLẼWO\nKUXIA: Ŋukeklẽ kple ɖokuitɔdidie ʋãa amewo wowɔa nu fitifiti. Dziɖuɖumegãwo kple dukɔmeviwo siaa ɖea nɔnɔme gbegblẽ mawo fiana. Le nudzraƒe gã si nye dziƒoxɔ si mu le Seoul, si ŋu míeƒo nu tsoe le nyati gbãtɔa me ƒe nyaa me la, dziɖuɖumegãwo xɔ zãnu le xɔtula siwo nyae be zãnunana ade yewodzi wu xɔtunu adodoea kple xɔtuɖaŋu nyuitɔ zazã la si.\nEkema hafi woate ŋu aɖe nu fitifiti wɔwɔ ɖa la, ele be woafia amewo ale si woawɔ aɖu tamesusu gbegblẽwo, abe ŋukeklẽ kple ɖokuitɔdidi ene dzi. Ke hã didia kple ŋutetea siaa mele amegbetɔwo ƒe dziɖuɖuwo si be woaɖo hehenaɖoɖo sia ƒomevi anyi o.\nEGBƆKPƆNUA: Mawu Fiaɖuƒea le nu fiam amewo be woaɖu tamesusu gbegblẽ siwo nana wowɔa nu fitifiti la dzi, eye wòto esia dzi le nu fitifiti wɔwɔ kple nu siwo nana wowɔnɛ la katã ɖem ɖa. * Nufiafia amewo alea kpe ɖe wo ŋu be woawɔ wo ɖokuiwo “yeyee le ŋusẽ si ʋãa [woƒe] tamesusu la me.” (Efesotɔwo 4:23) Wosrɔ̃ ale si woadi ame bubuwo ƒe nyonyo ahakpɔ ŋudzedze ɖe nu si le wo si la ŋu, eye woɖe asi le ŋubiabiã kple ɖokuitɔdidi ŋu.—Filipitɔwo 2:4; 1 Timoteo 6:6.\nKUXIA: Ne amewo le nɔnɔme nyuitɔ kekeake me eye wotsɔ agbe nyui nɔnɔ ƒe se nyuitɔwo na hehe wo hã la, ame aɖewo atiae be yewomawɔ nuteƒe o, eye woava zu nu fitifiti wɔlawo. Nunyala bibiwo lɔ̃ ɖe edzi be esia tae amegbetɔwo ƒe dziɖuɖuwo mate ŋu aɖe nu fitifiti wɔwɔ ɖa o. Nu si woate ŋu awɔ koe nye be woaɖe nu fitifiti wɔwɔ kple eƒe nugbegblẽwo dzi akpɔtɔ.\nEGBƆKPƆNUA: Dukɔ Ƒoƒuawo Ƒe Sedede Si Tsi Tsitre Ðe Nu Fitifiti Wɔwɔ Ŋu gblɔ be hafi dziɖuɖuwo nate ɖe aɖe nu fitifiti wɔwɔ ɖa la, ele be woado “nuteƒewɔwɔ, nyateƒetoto, kple dɔ nyui wɔwɔ” ɖe ŋgɔ. Togbɔ be taɖodzinu nyui aɖee nye esia hã la, Mawu Fiaɖuƒea ya wɔa nu geɖe wu nɔnɔme nyui siawo dodoɖeŋgɔ ko—ebia tso Fiaɖuƒea teviwo si be woatu nɔnɔme nyui siawo ɖo. Biblia gblɔ be “ŋuklẽlawo” kple “aʋatsokalawo” manyi Fiaɖuƒea ƒe dome.—1 Korintotɔwo 6:9-11; Nyaɖeɖefia 21:8.\nAmewo ate ŋu asrɔ̃ agbenɔnɔ ɖe dzidzenu kɔkɔ mawo nu, abe ale si Kristotɔ gbãtɔwo wɔe ene. Le kpɔɖeŋu me, esi nusrɔ̃la si ŋkɔe nye Simon la dze agbagba be yeaƒle gbɔgbɔ kɔkɔea le apostoloawo si la, womelɔ̃ xɔ zãnu le esi o, eye wogblɔ nɛ be: “Trɔ dzi me tso wò vɔ̃ɖinyenye sia me.” Esi Simon kpɔe be yeƒe nudzodzro vɔ̃ la ahe gbegblẽ ava ye dzi la, ebia apostoloawo be woado gbe ɖa ɖe ye ta ale be yeate ŋu aɖu dzodzro vɔ̃ ma dzi.—Dɔwɔwɔwo 8:18-24.\nNU SI NÀWƆ BE NÀZU FIAÐUƑEA TEVI\nDukɔ ka ke mee nèɖatso o, mɔnukpɔkpɔ su asiwò be nàva zu Mawu Fiaɖuƒea tevi. (Dɔwɔwɔwo 10:34, 35) Fiaɖuƒea ƒe hehenaɖoɖo si le edzi yim le xexea me katã la akpe ɖe ŋuwò nànya nu si nàwɔ. Adzɔ dzi na Yehowa Ðasefowo be yewoawɔ ale si wowɔa Biblia nusɔsrɔ̃ kple amewo le wo ƒeme femaxee la afia wò. Ne mede ɖeke o la, miniti ewo pɛ ko esia abia tso asiwò le kwasiɖaa me. Àsrɔ̃ nu geɖe hã tso “Mawu fiaɖuƒe ŋuti nya nyui la” ŋu, eye àsrɔ̃ nu tso ale si Fiaɖuƒea ava ɖe dziɖuɖuwo ƒe nu fitifiti wɔwɔ ɖa hã ŋu. (Luka 4:43) Míele dzi dem ƒo na wò be nàte ɖe Yehowa Ðasefo siwo le miaƒe nutoa me ŋu alo nàkpɔ Internet nyatakakadzraɖoƒe si nye, jw.org/ee.\nÀdi be ame aɖe nava srɔ̃ Biblia kpli ye femaxeea?\n^ mm. 22 Le kpɔɖeŋu me, kpɔ nyati si ƒe tanyae nye “Ðe Woate Ŋu Aɖi Anukware Le Xexe Gblẽku Sia Mea?” si dze le October 1, 2012, ƒe Gbetakpɔxɔ me.\nƉoe Ɖe Amewo Ɖoe Ɖe Amewo Mawu Fiaɖuƒea—Dziɖuɖu Si Mewɔa Nu Fitifiti O


eminemo_31 wrote on the wall for Inɟınıʇǝ Ĕxɔǝllǝnɔǝ ™:\n_Mix42O wrote on the wall for Inɟınıʇǝ Ĕxɔǝllǝnɔǝ ™:\nboyfromeden23 , EviISnipes and 4n4L-Del-Rey like this!\niX_Slick wrote on the wall for Inɟınıʇǝ Ĕxɔǝllǝnɔǝ ™:\nHappyLittleC4 , boyfromeden23 , eminemo_31 and 1 other soldier like this!\nboyfromeden23 wrote on the wall for Inɟınıʇǝ Ĕxɔǝllǝnɔǝ ™:\nEviISnipes and eminemo_31 like this!\niX_RageScopes joined the platoon Inɟınıʇǝ Ĕxɔǝllǝnɔǝ ™\nboyfromeden23 , EviISnipes , TK420speeddealer and 7 other soldiers like this!\nDameonster wrote on the wall for Inɟınıʇǝ Ĕxɔǝllǝnɔǝ ™:\nboyfromeden23 , EviISnipes , eminemo_31 and 1 other soldier like this!\nTK420speeddealer wrote on the wall for Inɟınıʇǝ Ĕxɔǝllǝnɔǝ ™:


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Greenlandic Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Niuean Norwegian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\nNUNYALA aɖe ŋlɔ ɣeaɖeɣi be: “Ne ègbɔdzɔ le xaxaɣi la, ekema ŋusẽ boo mele ŋuwò o.” (Lododowo 24:10) Ne dzi ɖe le ƒowò kpɔ la, ɖewohĩ àlɔ̃ ɖe nya ma dzi.\nAme aɖeke meli si ƒo dzi meɖena le o. Ðewohĩ ŋkeke ɖeka alo eve koe dziɖeleameƒo si nu mesẽ akpa o la anɔ anyi. Gake ne enye dzivenya alo dzikunya ye la, kuxia ate ŋu anɔ anyi wòadidi wu. Dzi ɖe le Kristotɔ aɖewo siwo wɔ nuteƒe ƒe geɖe la ƒo ale gbegbe be wodzudzɔ hame ƒe kpekpewo dede kple gomekpɔkpɔ le gbeadzisubɔsubɔdɔa me.\nNe dzi ɖe le ƒowò la, lé dzi ɖe ƒo! Subɔla wɔnuteƒe siwo nɔ anyi le blema ɣeyiɣiwo me la nɔ te ɖe dziɖeleameƒo nu dzidzedzetɔe, eye le Mawu ƒe kpekpeɖeŋu me la, wò hã ate ŋui.\nNe Amewo Do Nuxaxa na Wò\nMàte ŋu akpɔ mɔ be womawɔ ameŋumabunu alo tamemabunu aɖeke ɖe ye ŋu o. Gake àte ŋu agbe be yemaɖe mɔ be ame bubuwo ƒe blibomademade nado kplamatse yeƒe Yehowa subɔsubɔ o. Ne ame aɖe do nuxaxa na wò la, ɖewohĩ ŋugbledede le alesi Samuel dada, Xana, wɔ nui ɖe nɔnɔme ɖedzileameƒo ŋu akpe ɖe ŋuwò.\nXana nɔ vi dim vevie, elabena etsi ko. Atsusia, Penina, dzi ŋutsuviwo kple nyɔnuviwo xoxo. Le esi teƒe be Penina nawɔ nu ɖe Xana ŋu nublanuikpɔnametɔe la, ebunɛ abe futɔ ene eye wòwɔa nu ɖe Xana ŋu ale gbegbe be “wòléa avi me, eye wòdoa kpo nu ɖuɖu.”—Samuel I, 1:2, 4-7.\nGbeɖeka Xana yi gbedoɖaƒe le avɔgbadɔa me. Israel nunɔlagã, Eli, kpɔe be eƒe nuyiwo nɔ ʋaʋãm. Esi Eli medze sii be gbe domee Xana nɔ ɖa o ta la, eƒo nya ta be anya mu aha. Ebiae be: “Ɣekaɣi namu aha ase ɖo? Na wein la nakɔ le mo na wò!” (Samuel I, 1:12-14) Àte ŋu akpɔ alesi Xana ase le eɖokui mee ɖa le susu mea? Ðe wòva avɔgbadɔa me be woade dzi ƒo na ye. Le nyateƒe me la, mebui kura be ŋutsu siwo kpɔ ŋusẽ ɖe ame dzi wu le Israel la dometɔ ɖeka atsɔ nya ɖe ye ŋu vodadatɔe o!\nEsia ate ŋu ana dzi naɖe le Xana ƒo vevie. Ate ŋu ado le avɔgbadɔa me enumake ahaka atam be zi alesi Eli gakpɔtɔ le subɔsubɔm le afima abe nunɔlagã ene la, yemagatrɔ ayi gbeɖe o. Gake edze ƒã be Xana de asixɔxɔ eya kple Yehowa dome ƒomedodo ŋu. Enya be ne yeɖe afɔ ma la, madzɔ dzi nɛ o. Avɔgbadɔa nye tadedeagu dzadzɛtɔ teƒe. Yehowa ƒe ŋkɔ le teƒe ma ŋu. Eye togbɔ be Eli nye ame madeblibo hã la, enye Yehowa teƒenɔla si wotia.\nAlesi Xana wɔ nui ɖe nya si Eli tsɔ ɖe eŋu la ŋu le mawusosroɖa me nye kpɔɖeŋu nyui aɖe na mí egbea. Meɖe mɔ wotso enu vodadatɔe o, ke boŋ ewɔ nu bubutɔe. Eɖo ŋu be: “Gbeɖe, nye aƒetɔ, nyɔnu nuxala menye, nyemeno wein alo aha muame aɖeke o; ke boŋ nye dzimenyawoe meɖe ɖe go le Yehowa ŋku me. Megabu wò dɔlanyɔnu ame ɖigbɔe o, nye hiãwo kple nuxaxawo ŋu meƒo nu le vaseɖe fifi!”—Samuel I, 1:15, 16.\nÐe Xana gblɔ kuxi si nɔ fu ɖem nɛa? Ẽ. Ke hã eƒo nu na Eli ŋuɖɔɖotɔe eye mete kpɔ be yeatsɔ nya ɖe eŋu le eƒe aʋatsonutsotsoa ta o. Eyata eya hã wɔ nu tufafatɔe ɖe eŋu hegblɔ be: “Yi le ŋutifafa me, Israel ƒe Mawu la awɔ nusi nèbiae la na wò!” Esi wokpɔ nyaa gbɔ ta la, Xana “lé eƒe mɔ, eye wòɖu nu, eye megato mo azɔ o.”—Samuel I, 1:17, 18.\nNukae míesrɔ̃ tso nuŋlɔɖi sia me? Xana wɔ nu enumake tsɔ ɖɔ masɔmasɔ aɖe ɖo, gake ewɔ esia le bubu deto me. Nusi do tso emee nye be, ƒomedodo nyui gakpɔtɔ nɔ eya kple Yehowa kpakple Eli dome. Aleke gbegbe dzeɖoɖo nyui kple ŋuɖɔɖɔɖo vie te ŋu tsia kuxi suewo nu zi geɖe be womagava zu kuxi gãwo o enye si!\nEle be míanyae be ame nɔewo dome masɔmasɔwo gbɔ kpɔkpɔ bia ɖokuibɔbɔ kple asitɔtrɔ wɔwɔ tso akpa evea gbɔ. Ne haxɔsetɔ aɖe sẽ dzi me ɖe agbagba siwo dzem nèle be yewoakpɔ masɔmasɔ aɖe gbɔ ŋu la, ahiã be nagble nyaa ɖe Yehowa si me ahaka ɖe edzi be akpɔ egbɔ le eya ŋutɔ ƒe ɣeyiɣi ɖoɖi dzi kple eƒe mɔ nu.\nÐe Subɔsubɔmɔnukpɔkpɔ aɖe Ge le Asiwòa?\nAme aɖewo lé blanui le esi wòhiã be woaɖe asi le Mawu subɔsubɔ ƒe mɔnukpɔkpɔ aɖe si gbɔ womelɔ̃a nu le o ŋu ta. Wo nɔviwo subɔsubɔ dzɔa dzi na wo, eye ne mɔnukpɔkpɔa bu la, wosena le wo ɖokui me be viɖe aɖeke megale yewo ŋu na Yehowa alo na eƒe habɔbɔa o. Ne nenemae nèsena le ɖokuiwò me la, ŋugbledede le Biblia ŋlɔla Marko, si wogayɔna be Yohanes, ƒe nuteƒekpɔkpɔ ŋu ate ŋu ana gɔmesese nyui nasu asiwò.—Dɔwɔwɔwo 12:12.\nMarko kplɔ Paulo kple Barnaba ɖo le woƒe dutanyanyuigbɔgblɔ mɔzɔzɔ gbãtɔ me, gake le mɔzɔzɔa ƒe domedome la, egblẽ wo ɖi hetrɔ yi Yerusalem. (Dɔwɔwɔwo 13:13) Emegbe la, Barnaba di be yewoakplɔ Marko ɖe asi le mɔzɔzɔ bubu me. Gake Biblia gblɔ be: “Paulo ɖo bena, yewomatsɔ amesia, si trɔ le wo yome le Pamfilia, eye meyi ɖawɔ dɔ kpli yewo o la, akpe ɖe yewo ɖokui ŋu o.” Barnaba melɔ̃ ɖe edzi o. Nuŋlɔɖia yi edzi be: “Eye wòzu dɔmedzoe na wo, eye [Paulo kple Barnaba ma] tso wo nɔewo gbɔ. Barnaba tsɔ Marko kpe ɖe eɖokui ŋu, eye woɖo ʋu yi Kipro. Ke Paulo tia Sila kpe ɖe eɖokui ŋu, eye [wodze mɔ] heyi.”—Dɔwɔwɔwo 15:36-40.\nAnya te ɖe Marko dzi vevie be wòase be apostolo Paulo si ŋu wodea bubui la medi be yeawɔ dɔ kpli ye o eye be yeƒe dzedze ŋuti nyaʋiʋlie de masɔmasɔ Paulo kple Barnaba dome. Gake nyaa mese ɖe afima o.\nPaulo kple Sila gakpɔtɔ hiã mɔzɔhati aɖe kokoko. Esi woɖo Listra la, wokpɔ ame aɖe, si nye ɖekakpui si ŋkɔe nye Timoteo, be woatsɔ aɖo Marko teƒe. Timoteo anya xɔ nyɔnyrɔ ƒe eve alo ƒe etɔ̃ koe nye ma wotiae. Gake Marko ya nɔ ha dem kple Kristo-hamea tso esime woɖoe anyi ke—le nyateƒe me la, do ŋgɔ na Paulo ŋutɔ hã xoxoxo. Ke hã Timoteo ye xɔ dɔdasi ƒe mɔnukpɔkpɔa.—Dɔwɔwɔwo 16:1-3.\nAleke Marko wɔ nui esime wòse be wotsɔ ame bubu si metsi o eye nuteƒekpɔkpɔ boo aɖeke mele esi o la ɖo ye teƒee? Biblia megblɔe o. Ke hã eɖee fia be Marko yi Yehowa subɔsubɔ dzi moveviɖoɖotɔe. Ewɔ mɔnukpɔkpɔ si nɔ esi la ŋudɔ bliboe. Togbɔ be mete ŋu subɔ kple Paulo kpakple Sila o hã la, ete ŋu zɔ mɔ kple Barnaba yi Kipro, si nye Barnaba de. Marko subɔ kple Petro hã le Babilon. Mlɔeba, mɔnukpɔkpɔ su esi be wòwɔ dɔ kple Paulo—kpakple Timoteo—le Roma. (Kolosetɔwo 1:1; 4:10; Petro I, 5:13) Emegbe gbɔgbɔ ʋã Marko gɔ̃ hã be wòŋlɔ Nyanyui gbalẽ eneawo dometɔ ɖeka!\nNusɔsrɔ̃ xɔasi aɖe le esia katã me. Marko mena mɔnukpɔkpɔ si ge le esi la vee ale gbegbe be wòɖe ŋudzedzemakpɔmakpɔ fia ɖe mɔnukpɔkpɔ siwo ŋudɔ wòagate ŋu awɔ la ŋu o. Marko do vevie nu le Yehowa subɔsubɔ me, eye Yehowa yrae.\nEyata ne mɔnukpɔkpɔ aɖe ge le asiwò la, dzi megaɖe le ƒowò o. Ne èlé nɔnɔme nyui me ɖe asi eye nèdo vevie nu la, mɔnukpɔkpɔ bubuwo ate ŋu asu asiwò. Dɔ geɖe li woawɔ le Aƒetɔ la ƒe dɔa me.—Korintotɔwo I, 15:58.\nDzi Ðe Le Subɔvi Wɔnuteƒe aɖe Ƒo\nXɔse la ta ʋiʋli menye nu bɔbɔe o. Ɣeaɖewoɣi la, dzi aɖe le ƒowò. Emegbe àbu fɔ ɖokuiwò be dzi ɖe le ye ƒo, ahaƒo nya ta be mele be Mawu subɔla wɔnuteƒe nase le eɖokui me nenema gbeɖe o. Bu tame le Israel ƒe nyagblɔɖila veviwo dometɔ ɖeka, si nye Eliya, ŋu kpɔ.\nEsi Israel Fianyɔnu Izebel, si hea zazɛ̃nya le Baal subɔsubɔ me, se be Eliya wu Baal ƒe nyagblɔɖilawo la, eka atam be yeawu eya hã. Eliya nɔ te ɖe futɔ siwo sesẽ wu Izebel nu kpɔ, gake enumake la, dzi ɖe le eƒo ale gbegbe be wòdi be yeaku. (Fiawo I, 19:1-4) Aleke ema te ŋu dzɔe? Eŋlɔ nane be.\nEliya ŋlɔ be be yeatrɔ ɖe Yehowa ŋu be Wòado ŋusẽ ye. Amekae na ŋusẽ Eliya wòtsɔ fɔ ame kukuwo ɖe tsitre henɔ te ɖe Baal ƒe nyagblɔɖilawo nu? Yehowae. Le nyateƒe me la, Yehowa ate ŋu ana ŋusẽ si wòatsɔ anɔ te ɖe Fianyɔnu Izebel ƒe dɔmedzoea nu hafi.—Fiawo I, 17:17-24; 18:21-40; Korintotɔwo II, 4:7.\nKakaɖedzi si le amesiame si ɖe Yehowa ŋu la ate ŋu aʋuʋu vie ɣeaɖewoɣi. Abe Eliya ene la, ɖewohĩ àtsɔ amegbetɔ ƒe nukpɔsusu akpɔ kuxi aɖee ɣeaɖewoɣi tsɔ wu be nàzã “nunya, si tso dziƒo la” atsɔ akpɔ egbɔe. (Yakobo 3:17) Gake Yehowa megblẽ Eliya ɖi le gbɔdzɔgbɔdzɔ sue sia ta o.\nEliya si yi Beer-Seba eye wòto edzi yi gbedadaƒo, afisi wòbu be ame aɖeke mate ŋu ake ɖe ye ŋu le o. Gake Yehowa ke ɖe eŋu. Edɔ mawudɔla ɖa be wòava afa akɔ nɛ. Mawudɔla la kpɔ egbɔ be Eliya kpɔ abolo dzodzoe ɖu kple tsi vivi no. Esi Eliya ɖi ɖe eme vɔ la, mawudɔla la fia mɔe be woazɔ mɔ si ade kilometa 300 ayi Xoreb-to dzi afisi Yehowa agado ŋusẽe ɖe edzi le.—Fiawo I, 19:5-8.\nLe Xoreb-toa dzi la, Eliya kpɔ Yehowa ƒe ŋusẽ ɖeɖefia aɖe si do ŋusẽ eƒe xɔse. Emegbe Yehowa tsɔ gbe ɖɔɖɔe fatu aɖe gblɔ nɛ kakaɖedzitɔe be metsi akogo o. Togbɔ be Eliya menya o hã la, Yehowa nɔ eŋu, eye nɔvia 7,000 hã nɔ eŋu. Mlɔeba, Yehowa de dɔ asi nɛ be wòawɔ. Meɖe asi le Eliya ŋu abe eƒe nyagblɔɖila ene o!—Fiawo I, 19:11-18.\nNe dzi ɖena le ƒowò vie ɣeaɖewoɣi la, àkpɔe be wò dzi adze eme ne èɖi ɖe eme alo ɖu nu si me nunyiame le. Nathan H. Knorr, amesi nye Yehowa Ðasefowo ƒe Dziɖuhaa me tɔ vaseɖe esime wòku le ƒe 1977 me, gblɔ ɣeaɖeɣi be zi geɖe la, kuxi gãwo dzena nusi le sue wu le alɔ̃dɔdɔ aɖi ɖe eme le zãme megbe. Gake ne kuxia gbe vɔvɔ la, esia ɖeɖe masu o—àhiã kpekpeɖeŋu be nàtsɔ awɔ aʋa kple dziɖeleameƒo.\nYehowa dɔ mawudɔla aɖe ɖa be wòava do ŋusẽ Eliya. Egbea, Mawu dea dzi ƒo na mí to hamemegãwo kple Kristotɔ tsitsi bubuwo dzi. Hamemegãwo ate ŋu anye “sitsoƒe tso ya nu” nyateƒe. (Yesaya 32:1, 2) Gake be nàkpɔ dzideƒo tso wo gbɔ la, ahiã be nàwɔ afɔɖeɖea. Togbɔ be dzi ɖe le Eliya ƒo nenema gbegbe hã la, ezɔ mɔ yi Xoreb-to dzi va xɔ nufiame tso Yehowa gbɔ. Míexɔa nufiame doŋusẽamewo to Kristo-hamea dzi.\nNe míexɔ kpekpeɖeŋu hetsɔ dzideƒo kpe akɔ kple dodokpɔwo, abe dzivedoname alo mɔnukpɔkpɔ ƒe gege le ame si ene la, míedea Yehowa dzi le nya vevi aɖe gbɔ kpɔkpɔ me. Nya kae? Satana he nya be ɖokuitɔdidi tae amegbetɔwo subɔa Yehowa ɖo. Satana megbe be míasubɔ Mawu ne nusianu tsɔ afɔ nyuie le míaƒe agbe me o, ke boŋ egblɔ be ne kuxiwo tu mí la, míadzudzɔ Mawu subɔsubɔ. (Hiob, ta 1 kple 2) Ne míeyi edzi subɔ Yehowa maʋamaʋae le dziɖeleameƒo me gɔ̃ hã la, míate ŋu ana kpekpeɖeŋu be woaɖo Abosam ƒe aʋatso nutsotsoa ŋu.—Lododowo 27:11.\nKuxiwo va Xana, Marko, kple Eliya dzi siwo na wobu woƒe dzidzɔkpɔkpɔ vie. Gake wonɔ te ɖe woƒe kuxiawo nu henɔ agbe si ŋu viɖe le. Le Yehowa ƒe kpekpeɖeŋu me la, wò hã àte ŋu anɔ te ɖe dziɖeleameƒo nu!\nƉoe Ɖe Amewo Ɖoe Ɖe Amewo Àte Ŋu Anɔ Te Ðe Dziɖeleameƒo Nu!\nw01 2/1 axa 20-23


Psalmowo 73 | Biblia Le Internet Dzi | Xexe Yeye Gɔmeɖeɖe\nMawuvɔ̃la aɖe gaɖɔ eƒe susu ɖo\n“Nye afɔ da kloe” (2)\n“Mexaa nu ŋkekeawo katã” (14)\n‘Va se ɖe esime mege ɖe Mawu ƒe kɔkɔeƒe la’ (17)\nÐiɖiƒee ame vɔ̃ɖiwo le (18)\nTete ɖe Mawu ŋu nyo (28)\nAsaf+ ƒe ha. 73 Nyateƒee, Mawu wɔ nyui na Israel, na ame siwo dza le dzi me.+ 2 Ke nye la, nye afɔ da kloe,Nye afɔ ɖiɖi kloe.+ 3 Elabena meʋã ŋu dadalawo,*Esi mekpɔ be ame vɔ̃ɖiwo le ŋutifafa me.+ 4 Womesea veve aɖeke yia ku mee o;Woƒe lãme le sesĩe.*+ 5 Womekpea fu abe ame bubuwo ene o,+Eye womeɖoa xaxa me abe amegbetɔ bubuawo ene o.+ 6 Eya tae dada zu woƒe kɔgɛ;+Eye wotsyɔ ŋutasesẽ abe avɔ ene. 7 Woƒe dzidzedzekpɔkpɔ* na woƒe ŋkuwo do hɔ̃;Nu dze edzi na wo wu ale si wokpɔ mɔe. 8 Woɖea alɔme le amewo ŋu heƒoa nu tso nu vɔ̃ɖiwo ŋu;+ Wotsɔa ameteteɖeanyi doa ŋɔdzi na amewo dadatɔe.+ 9 Woƒoa nu abe dziƒo kee wole ene,Eye woƒe aɖe gblɔa nya sia nya le anyigba ƒe afi sia afi faa. 10 Eya ta eƒe amewo trɔna ɖe wo ŋu,Va noa woƒe tsi gbogboawo ƒe ɖe. 11 Wogblɔna be: “Aleke Mawu awɔ anya?+ Ðe Dziƒoʋĩtɔ la adze sia?” 12 Ɛ̃, aleae ame vɔ̃ɖiwo le, wole dziɖeɖi me ɣesiaɣi.+ Wodzia kesinɔnuwo ɖe edzi.+ 13 Nyateƒee, dzodzroe mena nye dzi dza,Eye meklɔ nye asi le fɔmaɖimaɖi me.+ 14 Mexaa nu ŋkekeawo katã;+Eye mexɔa mokaname ŋdi sia ŋdi.+ 15 Gake ne ɖe meƒo nu abe woawo ene la,Anye ne mede wò amewo asi.* 16 Esi mebu tame be mase esia gɔme la,Eɖe fu nam vevie, 17 Va se ɖe esime mege ɖe Mawu ƒe kɔkɔeƒe gã la,Eye meva dze si ale si wòava nɔ na wo le etsɔme. 18 Nyateƒee, ètsɔ wo ɖo ɖiɖiƒe.+ Èna wodze anyi eye fɔfɔ megale wo ŋu o.+ 19 Aleke wotsrɔ̃ kpata ale!+ Aleke woƒe nuwuwu va ŋɔdzitɔe zi ɖeka kpoyi ale! 20 Oo Yehowa, ale si drɔ̃e nɔna ne ame nyɔ tso alɔ̃ me la,Nenemae ne ètso la, àɖe wo ɖa.* 21 Ke nye dzi xa nu,+Eye mese veve le ememe ke.* 22 Mezu bometsila kple numanyala;Menɔ abe lã ene le ŋkuwòme. 23 Ke fifia mele gbɔwò ɖaa;Èlé nye nuɖusi ɖe asi.+ 24 Ètsɔ wò nuxlɔ̃amenyawo kplɔm,+Eye emegbe àkplɔm ayi ŋutikɔkɔe me.+ 25 Ame kae le dziƒo nam? Nyemele naneke dim le anyigba dzi kpe ɖe ŋuwò o.+ 26 Ne wɔna vɔ le nye ŋutilã kple nye dzi ŋu hã,Mawu akpɔtɔ anye agakpe na nye dzi, kple nye gome tegbee.+ 27 Nyateƒee, ame siwo katã te ɖe aga le ŋuwò la atsrɔ̃. Àna ame siwo katã gbe nuteƒewɔwɔ hetrɔ le yowòme la nu nayi.*+ 28 Ke nye la, enyo nam be mate ɖe Mawu ŋu.+ Metsɔ Aƒetɔ Dziɖulagã Yehowa wɔ nye sitsoƒe,Ne maɖe gbeƒã wò dɔwɔwɔwo katã.+\n^ Alo, “adegbeƒolawo.”\n^ Alo, “Woƒe ƒodo da ami.”\n^ Egɔmeɖeɖe tẽe, “Ale si woda ami.”\n^ Egɔmeɖeɖe tẽe, “Anye ne mede viwòwo ƒe dzidzime asi.”\n^ Egɔmeɖeɖe tẽe, “àdo vlo woƒe nɔnɔmewo.”\n^ Alo, “le nye ayikuwo me ke.”\n^ Egɔmeɖeɖe tẽe, “Àna ɖoɖoe nazi le ame siwo gbe nuteƒewɔwɔ hetrɔ le yowòme la nu.”


Subɔsubɔha ɖeka koe Yesu fia eyomedzelawo, eye eyae nye vavãtɔ. Ele abe mɔ si kplɔa ame yia agbe mee ene. Yesu gblɔ tso mɔ ma ŋu be: “Ame ʋɛ aɖewo koe nye ame siwo kpɔnɛ.” (Mateo 7:14) Tadedeagu si wotu ɖe Mawu ƒe Nya si nye nyateƒe la dzi koe dzea Mawu ŋu. Tadeagula vavãwo katã wɔ ɖeka le xɔse ɖeka me.—Xlẽ Yohanes 4:23, 24; 14:6; Efesotɔwo 4:4, 5.\nYesu xlɔ̃ nu be aʋatsonyagblɔɖilawo ava gblẽ nu le Kristotɔnyenye ŋu. Aʋatsonyagblɔɖilawo dzena abe nyateƒetadeagulawo ene le gota gome. Woƒe sɔlemehawo gblɔna be yewonye Kristotɔwo. Gake àte ŋu anya ame si ƒomevi tututu wonye. Alekee? Tadedeagu vavãtɔ koe nana amewo zua Kristotɔ vavã siwo ɖea nɔnɔme nyuiwo fiana henɔa agbe ɖɔʋu.—Xlẽ Mateo 7:13-23.\nTadeagula vavãwo dea bubu Biblia ŋu be enye Mawu ƒe Nya. Wodzea agbagba nɔa agbe ɖe mɔfiame siwo le eme la nu. Eya ta subɔsubɔha vavãtɔ to vovo tso subɔsubɔha siwo wotu ɖe amegbetɔwo ƒe susuwo dzi la gbɔ. (Mateo 15:7-9) Tadeagula vavãwo meɖea gbeƒã nya aɖe vɔ tso nɔa agbe si to vovo nɛ nɔm o.—Xlẽ Yohanes 17:17; 2 Timoteo 3:16, 17.\nYesu yomedzela vavãwo dea bubu Mawu ƒe ŋkɔ, Yehowa ŋu. Yesu de bubu Mawu ƒe ŋkɔ ŋu esi wona amewo nyae. Ekpe ɖe amewo ŋu wodze si Mawu, eye wòfia wo be woado gbe ɖa be Mawu ƒe ŋkɔ ŋuti nakɔ. (Mateo 6:9) Subɔsubɔha kae le miaƒe nutoa me si nana amewo nyaa Mawu ƒe ŋkɔa?—Xlẽ Yohanes 17:26; Romatɔwo 10:13, 14.\nKristotɔ vavãwo ɖea gbeƒã Mawu Fiaɖuƒea. Mawu dɔ Yesu ɖa be wòaɖe gbeƒã Fiaɖuƒe ma ŋuti nya nyuia. Mawu Fiaɖuƒeae nye ameƒomea ƒe mɔkpɔkpɔ ɖeka kolia. Yesu ƒo nu tso eŋu va se ɖe eƒe kugbe. (Luka 4:43; 8:1; 23:42, 43) Egblɔ be ye yomedzelawo aɖe gbeƒãe. Ne ame aɖe va gbɔwò be yeaƒo nu tso Mawu Fiaɖuƒea ŋu na wò la, subɔsubɔha ka me tɔe nàgblɔ be enye?—Xlẽ Mateo 24:14.\nYesu yomedzelawo menye xexe vɔ̃ɖi sia ƒe akpa aɖeke o. Àte ŋu akpɔ wo adze sii le ale si womekpɔa gome le dunyahehe kple hadomenyaʋiʋliwo me o la me. (Yohanes 17:16; 18:36) Azɔ hã, womesrɔ̃a xexe sia ƒe nɔnɔmewo kple nuwɔna siwo gblẽa nu le ame ŋu la o.—Xlẽ Yakobo 4:4.\nLɔlɔ̃ akuakua le Kristotɔ vavãwo si na wo nɔewo. Mawu ƒe Nya la sɔsrɔ̃ wɔe be wodea bubu gbe bubu dolawo ŋu. Togbɔ be alakpasubɔsubɔhawo daa megbe na aʋa siwo dukɔwo wɔna hã la, tadeagula vavãwo ya mewɔa esia o. (Mixa 4:1-3) Ke boŋ Kristotɔ vavãwo zãa woƒe ɣeyiɣi kple nunɔamesiwo tsɔ kpena ɖe amewo ŋu hedea dzi ƒo na wo ɖokuitɔmadimaditɔe.—Xlẽ Yohanes 13:34, 35; 1 Yohanes 4:20.\nSubɔsubɔha kae tua eƒe nufiafiawo katã ɖe Mawu ƒe Nya la dzi, eye wòdea bubu Mawu ƒe ŋkɔ ŋu heɖea gbeƒãe be Mawu Fiaɖuƒeae nye ameƒomea ƒe mɔkpɔkpɔ ɖeka kolia? Ha ka me tɔwoe lɔ̃a ame, eye wotsri aʋawɔwɔ? Kae nàyɔ?—Xlẽ 1 Yohanes 3:10-12.


Dɔwɔwɔwo 12 | Biblia Le Internet Dzi | Xexe Yeye Gɔmeɖeɖe (1984)\n12 Le ɣeyiɣi ma tututu lɔƒo me la, fia Herodes do asi ɖa hete ŋlɔmiwɔwɔ le hame la me tɔ aɖewo ŋu. 2 Etsɔ yi wu Yakobo, Yohanes nɔvi. 3 Esi wòkpɔ be edze Yudatɔwo ŋu ta la, elé Petro hã. (Abolo maʋãmaʋã ƒe ŋkekeawo mee.) 4 Eye esi eƒe asi su edzi la, edee gaxɔ me, eye wòtsɔe de asi na asrafowo ƒe hatsotso ene siwo ɖɔa li wo nɔewo, siwo dometɔ ɖe sia ɖe me ame ene le la, be woadzɔ eŋu, elabena eɖoe be yeakplɔe ava dukɔa ŋkume le ŋutitoto la megbe. 5 Eya ta wonɔ Petro ŋu dzɔm le gaxɔa me; gake hame la nɔ gbe dom ɖa vevie na Mawu ɖe eta. 6 Ke le zã si do ŋgɔ na ŋkeke si dzi Herodes akplɔe ava dukɔa ŋkume me la, Petro nɔ alɔ̃ dɔm henɔ babla le kɔsɔkɔsɔ eve me le asrafo eve dome, eye dzɔla siwo nɔ ʋɔtrua nu la nɔ gaxɔa ŋu dzɔm. 7 Gake kpɔ ɖa! Yehowa ƒe dɔla va tsi tsitre ɖi, eye kekeli aɖe klẽ ɖe gaxɔa me le afi si wònɔ. Esi wòƒo Petro ƒe axadame la, enyɔe hegblɔ be: “Fɔ kaba!” Eye kɔsɔkɔsɔawo ge le asi ŋu nɛ. 8 Mawudɔla la gblɔ nɛ be: “Bla ali dzi, eye nàdo wò afɔkpawo.” Ewɔe nenema. Mlɔeba egblɔ nɛ be: “Do wò awudziwui la, eye nàkplɔm ɖo.” 9 Eye wòdo go hekplɔe ɖo, gake menya be nu ŋutɔŋutɔe nu si nɔ dzɔdzɔm to mawudɔlaa dzi la nye o. Le nyateƒe me la, esusu be ŋutega kpɔmee yenɔ. 10 Esi woto dzɔla gbãtɔwo kple eveliawo ŋu la, wova ɖo gagbo si nu wotona yia dua me la gbɔ, eye agboa ŋutɔ ʋu na wo le eɖokui si. Eye esi wodo go la, wozɔ ɖo mɔdodo aɖe dzi, eye enumake mawudɔla la dzo le egbɔ. 11 Eye esi Petro nyɔ le eɖokui me la, egblɔ be: “Azɔ menyae vavã be Yehowa dɔ eƒe dɔla ɖa, eye wòɖem tso Herodes si, kple nu siwo katã Yudatɔwo nɔ mɔ kpɔm na la me.” 12 Eye esi wòbu eŋu vɔ la, eyi Yohanes si wogayɔna be Marko la dada Maria ƒe aƒe me, afi si ame geɖewo ƒo ƒu ɖo nɔ gbe dom ɖa le. 13 Esi wòƒo agboa la, dɔlanyɔnuvi aɖe si ŋkɔe nye Roda la do va be yeakpɔ ɖa be ame kae hã, 14 eye esi wòkpɔe dze sii be Petro ƒe gbee la, le dzi si dzɔe ta la, meʋu agboa o, ke boŋ eƒu du yi aƒea me ɖaka eta be Petro le tsitre ɖe agbo la nu. 15 Wogblɔ nɛ be: “Èle aɖaʋa dzem.” Gake eyi edzi nɔ gbɔgblɔm na wo kakaɖedzitɔe be nyateƒee. Wote gbɔgblɔ be: “Eƒe mawudɔlae.” 16 Gake Petro kpɔtɔ nɔ afi ma nɔ agbo la ƒom. Esi woʋui la, wokpɔe, eye gbɔgblɔ bu ɖe wo. 17 Gake ewɔ asi na wo be woazi ɖoɖoe, eye wògblɔ ale si Yehowa ɖee do goe tso gaxɔ la me na wo tsitotsito, eye wògblɔ be: “Mika nya siawo ta na Yakobo kple nɔviawo.” Tete wòdo go, eye wòdzo yi teƒe bubu. 18 Esi ŋu ke la, menye dzidzi vi aɖee ƒo asrafoawo le nu si anya dzɔ ɖe Petro dzi la ŋuti o. 19 Herodes dii tsitotsito, eye esi menɔ ekpɔm o la, eku nu me tso asrafoawo ŋu, eye wòɖe gbe be woakplɔ wo ayi aɖahe to na wo; eye wòdzo le Yudea yi Kaisarea, eye wònɔ afi ma ɣeyiɣi vi aɖe. 20 Ke dɔme nɔ evem vevie ɖe Tirotɔwo kple Zidontɔwo ŋu. Eya ta wowɔ ɖeka va egbɔ, eye esi wokpɔ Blasto, ame si nye fia ƒe aƒe dzi kpɔla wòda asi ɖe edzi na wo vɔ la, wobiae be yewoawɔ ŋutifafa kplii, elabena fia ƒe nuɖuɖu mee woɖea ɖe le naa woƒe dukɔa. 21 Gake le ŋkeke ɖoɖi aɖe dzi la, Herodes do fiawu, eye wòbɔbɔ nɔ ʋɔnudrɔ̃zikpui la dzi, eye wòte nuƒoƒo na wo. 22 Tete ame siwo kpe ta la te ɣlidodo be: “Mawu aɖe ƒe gbee, menye amegbetɔ tɔe o!” 23 Enumake Yehowa ƒe dɔla ƒoe, elabena metsɔ bubu na Mawu o; eye ŋɔwo ɖui wòku. 24 Gake Yehowa ƒe nya yi edzi nɔ tsitsim henɔ ta kekem. 25 Ke esi Barnaba kple Saul wɔ kpekpeɖeŋudɔ la vɔ le Yerusalem la, wotrɔ gbɔ, eye wokplɔ Yohanes, si wogayɔna be Marko la, ɖe asi.


Yehowa ‘Léa Be Na Wò’—1 Petro 5:7 | Nusɔsrɔ̃\nGBE BUBU Acholi Albanian Amharic Angola Tokunɔgbe Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chitumbuka Chiyao Chuvash Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Vietnamese Waray-Waray Welsh Wolaita Yoruba Zande Zapotec (Isthmus)\nNU KA TAE nàte ŋu aka ɖe edzi be Yehowa léa be na wò vavã? Susu ɖekae nye be Biblia ŋutɔe gblɔe tẽe. Míexlẽ le 1 Petro 5:7 be: ‘Midro miaƒe dzimaɖitsitsiwo katã ɖe edzi, elabena eléa be na mi.’ Kpeɖodzi kae li be Yehowa Mawu léa be na wò?\nMAWU KPƆA AMEGBETƆWO ƑE NUHIAHIÃWO GBƆ NA WO\nYehowa ɖo kpɔɖeŋu ɖi, enyoa dɔme heʋua asi me\nNɔnɔme siwo nàkpɔ mɔ be woanɔ xɔ̃wò veviwo si la katã le Mawu si. Ame siwo nyoa dɔme henaa nu wo nɔewo zua xɔlɔ̃ veviwo zi geɖe. Wò ŋutɔ àte ŋu aɖi ɖase be Yehowa nyoa dɔme henaa nu amegbetɔwo ɣesiaɣi. “Enana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo siaa.” (Mat. 5:45) Vi kae ɣe ƒe keklẽ kple tsidzadza ɖena na mí? To wo dzi la, Mawu ‘tsɔa nuɖuɖu kple dzidzɔ yɔa amegbetɔwo ƒe dziwo me fũu’; gake menye esiawo ko o. (Dɔw. 14:17) Yehowa kpɔa egbɔ be anyigba wɔa nuɖuɖu fũu; nyateƒee, ‘dɔmetɔe nye ametɔ.’\nKe nu ka tae dɔ le ame gbogbo aɖewo wum? Elabena xexemedziɖulawo vu ɖe ŋusẽ kple kesinɔnuwo didi ŋu tsɔ wu be woana agbea naka ɖe eme na wo teviwo. Ema nye ŋukeklẽ, eye Yehowa akpɔ kuxi ma gbɔ kpuie ne egbã dziɖuɖu siwo li fifia hetsɔ Dziƒofiaɖuƒea, si le Via si me la, ɖo eteƒe. Ɣemaɣi la, dɔ magawu ame aɖeke azɔ o. Gake fifia gɔ̃ hã Mawu kpɔa esubɔla wɔnuteƒewo dzi. (Ps. 37:25) Ðe esiawo meɖee fia be eléa be na mí oa?\nYEHOWA KPƆA VOVO ÐE MÍA ŊU\nYehowa ɖo kpɔɖeŋu ɖi, ekpɔa vovo ɖe mía ŋu\nXɔ̃wò vavã kpɔa vovo ɖe ŋuwò. Anɔ gbɔwò gaƒoƒo geɖe mianɔ dze ɖom tso miaƒe nya veviwo ŋu. Eye xɔ̃wò vevi aɖo to nyuie ne èle wò kuxiwo kple wò dzimaɖitsitsiwo gblɔm nɛ. Ðe Yehowa hã kpɔa vovo ɖe mía ŋu nenemaa? Ɛ̃! Eɖoa to sea míaƒe gbedodoɖawo. Esia tae Biblia de dzi ƒo na mí be, “Minɔ gbedodoɖa dzi ɖaa,” eye wògagblɔ be “minɔ gbedodoɖa dzi ɣeawokatãɣi.”—Rom. 12:12; 1 Tes. 5:17.\nƔeyiɣi didi kae Yehowa alɔ̃ aɖo to wò gbedodoɖawo? Míakpɔ ŋuɖoɖoa le Biblia me kpɔɖeŋu aɖe me. Hafi Yesu natia eƒe apostoloawo la, edo “gbe ɖa na Mawu zã bliboa katã.” (Luka 6:12) Anɔ eme be le gbedodoɖa ma me la, Yesu nɔ eƒe nusrɔ̃lawo ƒe ŋkɔ yɔm ɖekaɖeka henɔ susu hem yi woƒe nɔnɔme nyuiwo kple gbɔdzɔgbɔdzɔwo dzi, eye wòbia Fofoa be wòakpe ɖe ye ŋu le wo tiatia me. Kaka ŋu nake la, Yesu nya be yekpɔ ame siwo dze nyuie azu yeƒe apostolowo. Edzɔa dzi na Yehowa, “Gbedodoɖasela” la, be yeaɖo to gbe siwo katã míedona ɖa tso dzi blibo me. (Ps. 65:2) Yehowa menɔa game kpɔm ne ame aɖe le gbe dom ɖa gaƒoƒo geɖe tso nya vevi aɖe ŋu nɛ o.\nMAWU LƆ̃A TSƆTSƆKE\nYehowa ɖo kpɔɖeŋu ɖi, etsɔa vodada kea mí faa\nAvu kple kɔe tsɔtsɔke nyena na xɔlɔ̃ veviwo gɔ̃ hã. Ɣeaɖewoɣi ame siwo nye xɔlɔ̃wo ƒe geɖe la dome gblẽna le esi wòsesẽna na wo be woatsɔ ake wo nɔewo ta. Yehowa mele nenema o. Biblia gblɔ na anukwaretɔwo katã be woabia eƒe tsɔtsɔke, eye “atsɔ ake geɖe.” (Yes. 55:6, 7) Nu kae ʋãa Mawu wòtsɔa nu vɔ̃ kena faa alea?\nEyae nye eƒe lɔlɔ̃ si ɖeke mesɔ kplii o. Elɔ̃ xexea ale gbegbe be wòtsɔ Via Yesu na be wòaɖe amegbetɔwo tso nu vɔ̃ kple emetsonuwo me. (Yoh. 3:16) Mese ɖe afi ma o. To Kristo ƒe tafea dzi la, Mawu tsɔa ame siwo ŋu wòkpɔa ŋudzedze ɖo la ƒe nu vɔ̃wo kea wo. Apostolo Yohanes gblɔ be: “Ne míeʋua míaƒe nu vɔ̃wo me la, ekema nuteƒewɔla kple dzɔdzɔetɔe wònye, be wòatsɔ míaƒe nu vɔ̃wo ake mí.” (1 Yoh. 1:9) Yehowa ƒe tsɔtsɔke ʋu mɔ na amewo be woayi edzi anye exɔlɔ̃wo, eye esia nyanya wɔa dɔ ɖe mía dzi vevie.\nEKPENA ÐE ŊUWÒ LE HIÃƔI\nYehowa ɖo kpɔɖeŋu ɖi, ekpena ɖe mía ŋu le hiãɣi\nXɔlɔ̃ vavã doa alɔ exɔlɔ̃wo ne woɖo hiã me. Ðe menye esia tututue Yehowa wɔna oa? Ɛ̃, eƒe Nya la gblɔ be: “Ne [Mawu subɔla dze] anyi hã la, maɖo baba ɖi o, elabena Yehowa léa eƒe asi ɖe te.” (Ps. 37:24) Yehowa ‘léa esubɔlawo ɖe te’ le mɔ vovovowo nu. Se nane si dzɔ le Karib-ƒukpo, si nye Saint Croix, dzi ɖa ko.\nNyɔnuvi aɖe ƒe sukuhatiwo le fu ɖem nɛ esi wògbe be yemado gbe na aflaga o le yeƒe dzixɔsewo ta. Edo gbe ɖa na Yehowa eye wòɖoe be yeawɔ nane tso nɔnɔmea ŋu. Le eƒe sukuxɔ me dɔdeasi aɖe me la, eƒo nu tso gbedodo na aflaga ŋu. Ezã Nye Agbalẽ si Nye Biblia Ŋutinyawo eye wòɖe ale si Sadrak, Mesak kple Abednego ƒe ŋutinyaa wɔ ɖeka kple eƒe nyametsotsoa me. Egblɔ be, “Yehowa kpɔ Hebri ɖekakpui etɔ̃awo ta esi wogbe be yewomasubɔ kpetata o.” Eye wòtsɔ agbalẽa fia wo. Sukuvi 11 lɔ̃ be yewoaxɔ agbalẽa. Dzi dzɔ nyɔnuvia ale gbegbe esi wòkpɔe be Yehowa do ŋusẽ ye hena nunya ye yeɖi ɖase tso nya sesẽ ma ŋu.\nNe mèka ɖe edzi tututu be Yehowa léa be na wò o la, ke de ŋugble le Biblia kpukpuiwo abe Psalmo 34:17-19; 55:22; 145:18, 19 ene ŋu. Bia Ðasefo siwo subɔ Yehowa ƒe geɖe be woagblɔ ale si wòlé be na woe la na wò. Ne èhiã Mawu ƒe kpekpeɖeŋu la, do gbe ɖa nàgblɔe nɛ. Àkpɔ ale si Yehowa ‘léa be na wòe.’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2016\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2016


Ame Ka Ƒe Ŋusẽ Mee Yesu Wɔ Nukunuwo Le? | Yesu Ƒe Agbemeŋutinya\nAme Ka Ƒe Ŋusẽ Mee Wòwɔ Nukunuwo Le?\nYESU DZE EƑE GBEƑÃÐEÐE ƑE MƆZƆZƆ EVELIA GƆME\nENYA GBƆGBƆ VƆ̃WO EYE WÒXLƆ̃ NU TSO NU VƆ̃ SI WOMATSƆ AKE O ŊU\nEsi Yesu ƒo nu tso nu vɔ̃ tsɔtsɔ ke ŋu le Simon, Farisitɔ la, ƒe me megbe kpuie la, egadze gbeƒãɖeɖe ƒe mɔzɔzɔ bubu gɔme le Galilea nutoa me. Eƒe subɔsubɔdɔa ƒe ƒe evelia mee nye esia, eye menye eya ɖekae le mɔa zɔm o. Apostolo 12-awo kple nyɔnu aɖewo “siwo me wònya gbɔgbɔ vɔ̃wo do goe le eye wòda dɔ na wo” la kpe ɖe eŋu. (Luka 8:2) Wo dometɔ aɖewoe nye Maria Magdalatɔ, Susana, kple Yohana, si srɔ̃ nye Fia Herodes Antipa ƒe nuwo dzi kpɔla.\nEsi ame geɖe nɔ Yesu ŋu nya sem la, nyaʋiʋli si ku ɖe eƒe dɔa ŋu hã nu nɔ sesẽm ɖe edzi. Esia dze ƒãa esi wokplɔ ŋutsu aɖe si me gbɔgbɔ vɔ̃ le si nye ŋkuagbãtɔ eye metea ŋu ƒoa nu o la va Yesu gbɔe wòda gbe le eŋu. Ŋutsua vo tso gbɔgbɔ vɔ̃wo si me azɔ eye wòtea ŋu kpɔa nu heƒoa nu. Esia wɔ moyaa na amehawo ale gbegbe, eye wogblɔ be: “Manye David Vi lae nye esia oa?”—Mateo 12:23.\nAmehawo ƒo zi ɖe aƒe si me Yesu le la ŋu ale gbegbe be eya kple eƒe nusrɔ̃lawo mekpɔ asinu ne woaɖu nu gɔ̃ hã o. Gake menye ameawo katãe xɔe se be Yesu ye nye “David Vi” si ŋugbe wodo la o. Agbalẽfialawo kple Farisitɔ aɖewo tso keke Yerusalem ke va, gake menye kple susu be yewoasrɔ̃ nu tso Yesu gbɔ alo ado alɔe o. Wole gbɔgblɔm na ameawo be: “Beelzebul le eme,” si fia be ele dɔ wɔm kple “gbɔgbɔ vɔ̃wo ƒe fia” la. (Marko 3:22) Esi Yesu ƒe ƒometɔwo se nu tso zitɔtɔa ŋu la, wova be yewoalé Yesu. Nu ka tae?\nLe ɣeyiɣi sia me la, Yesu nɔviwo gɔ̃ hã mexɔ edzi se be eyae nye Mawu ƒe Vi la o. (Yohanes 7:5) Ewɔ na wo be Yesu sia si he zitɔtɔ sia vɛ la le vovo na Yesu si yewonya esime yewo katã yewonɔ tsitsim le Nazaret. Esi woƒo nya ta be nane gblẽ le Yesu ƒe susu ŋu ta la, wogblɔ be: “Eƒe tagbɔ le gbegblẽm.”—Marko 3:21.\nGake nu kae kpeɖodziawo ɖe fia? Fifia koe Yesu da gbe le ame si me gbɔgbɔ vɔ̃ le la ŋu, si wɔe be amea te ŋu le nu kpɔm hele nu ƒom. Ame aɖeke mate ŋu ake ɖi esia o. Eya ta agbalẽfialawo kple Farisitɔwo tsɔ nya ɖe ŋusẽ si zãm Yesu le la ŋu esi wogblɔ alakpanutsotso sia ɖe eŋu be: “Gbɔgbɔ vɔ̃wo ƒe fia Beelzebul dzie ame sia tona nyaa gbɔgbɔ vɔ̃wo.”—Mateo 12:24.\nEsi Yesu nya nu si susum Farisitɔwo kple agbalẽfialawo le ta la, egblɔ be: “Fiaɖuƒe ɖe sia ɖe si ma ɖe eɖokui ŋu la zua aƒedo, eye du sia du alo aƒe sia aƒe si ma ɖe eɖokui ŋu la mate ŋu ali ke o. Nenema kee ne Satana nyaa Satana doa goe la, ekema ema ɖe eɖokui ŋu; ke aleke eƒe fiaɖuƒea awɔ ali ke?”—Mateo 12:25, 26.\nNya si me susu le kae nye esi! Farisitɔwo nya be Yudatɔ aɖewo nyaa gbɔgbɔ vɔ̃wo doa goe. (Dɔwɔwɔwo 19:13) Eya ta Yesu bia be: “Ne Beelzebul dzie metona nyaa gbɔgbɔ vɔ̃wo doa goe la, ekema ame ka dzie mia viwo ya tona nyaa wo doa goe?” Eƒe nyaa fia be ele be nya si wotsɔ ɖe ye ŋu la nayi na woawo hã. Azɔ Yesu yi eƒe numeɖeɖea dzi be: “Ke ne Mawu ƒe gbɔgbɔ dzie metona nyaa gbɔgbɔ vɔ̃wo doa goe la, ekema Mawu Fiaɖuƒe la ɖi ɖe mi ŋutɔŋutɔ.”—Mateo 12:27, 28.\nBe Yesu naɖee afia be esi yekpɔ ŋusẽ ɖe Satana dzi tae yete ŋu nya gbɔgbɔ vɔ̃wo do goe la, egblɔ be: “Aleke ame awɔ age ɖe ame sesẽ aɖe ƒe aƒe me aha eƒe nuwo, ne mebla ame sesẽ la gbã hafi o? Ema ko hafi wòate ŋu aha eƒe aƒe la. Ame si mele dzinye o la, tsi tsitre ɖe ŋunye, eye ame si meƒoa amewo nu ƒu kplim o la kaa wo hlẽna.” (Mateo 12:29, 30) Edze ƒãa be Farisitɔwo kple agbalẽfialawo tsi tre ɖe Yesu ŋu, eye woto esia dzi ɖee fia be yewonye Satana ƒe dɔlawo. Wole amewo kam hlẽ le Mawu ƒe Vi, si Yehowa le zazãm la ŋu.\nYesu xlɔ̃ nu tsitretsiɖeŋula siawo siwo si Satana ƒe susu le la be: “Mawu atsɔ nu sia nu ake amegbetɔviwo, eɖanye nu vɔ̃ ka kee wowɔ alo busunya ka kee wogblɔ o. Gake ame si gblɔa busunya ɖe gbɔgbɔ kɔkɔea ŋu la, womatsɔe akee gbeɖegbeɖe o, ke boŋ eɖi nu vɔ̃ mavɔmavɔ ƒe fɔ.” (Marko 3:28, 29) Le esia ta, bu nu si ado tso eme na ame siwo le gbɔgblɔm be nu si dze ƒãa be woto Mawu ƒe gbɔgbɔa dzi wɔ la nye Satana ƒe dɔwɔwɔ la ŋu kpɔ!\nAme kawoe nɔ Yesu ŋu le eƒe gbeƒãɖeɖe ƒe mɔzɔzɔ evelia le Galilea la me?\nNu ka tae Yesu ƒe ƒometɔwo va be yewoalée ɖo?\nAleke Farisitɔwo kple agbalẽfialawo ƒo nu tsi tre ɖe Yesu ƒe nukunuwo ŋui, eye aleke Yesu ɖee fia be aʋatso kam wole?


Psalmowo 19 | Biblia Le Internet Dzi | Xexe Yeye Gɔmeɖeɖe\nMawu ƒe nuwɔwɔwo kple eƒe se ɖea eƒe ŋutikɔkɔe fiana\n‘Dziƒowo le Mawu ƒe ŋutikɔkɔe ɖem fia’ (1)\nMawu ƒe se deblibo la doa ŋusẽ ame (7)\n“Nu vɔ̃ siwo mewɔ le manyamanya me” (12)\nNa henɔ la. David ƒe ha. 19 Dziƒowo le Mawu ƒe ŋutikɔkɔe ɖem fia;+Eye dziŋgɔli le gbeƒã ɖem eƒe asinudɔwɔwɔ.+ 2 Tso ŋkeke yi ŋkeke wotoa nya,Eye tso zã yi zã woɖea sidzedze ɖe go. 3 Nuƒoƒo aɖeke meɖina o, eye nya aɖeke hã medona o;Womesea gbe aɖeke le wo nu o. 4 Gake wo ŋkɔ ɖina le* anyigba blibo la dzi,Eye woƒe nyawo de anyigba ƒe mlɔenu ke.+ Etu agbadɔ ɖe dziƒo na ɣe; 5 Ele abe ŋugbetɔsrɔ̃ si do tso eƒe xɔ me gbɔna ene;Etsoa aseye abe kalẽtɔ si le du ƒum le eƒe mɔ dzi ene. 6 Edzèna tso dziƒo ƒe go si me,Eye wòzɔna godoo yia eƒe go kemɛ me,+Naneke meɣlana ɖe eƒe dzoxɔxɔ o. 7 Yehowa ƒe se de blibo,+ enana ŋusẽ gaɖoa ame ŋu.*+ Yehowa ƒe ŋkuɖodzinya le eteƒe,+ enana bometsila dzea nunya.+ 8 Yehowa ƒe ɖoɖowo dzɔ, wodoa dzidzɔ na dzi;+Yehowa ƒe sedede dza, enana ŋku dzi kɔna.+ 9 Yehowa vɔvɔ̃+ dza, eye wònɔa anyi ɖaa. Yehowa ƒe afiatsotsowo le eteƒe, wo katã wodzɔ.+ 10 Asixɔxɔ le wo ŋu wu sika,Wu sika nyuitɔ geɖe;+Eye wovivina wu anyitsi,+ wu anyitsi si le tsyɔtsyɔm tso anyixe me. 11 Woawoe wotsɔ xlɔ̃ nu wò subɔla;+Fetu gã le wo me léle ɖe asi me.+ 12 Ame kae ate ŋu akpɔ eya ŋutɔ ƒe vodadawo adze sii?+ Tsɔ nye nu vɔ̃ siwo mewɔ le manyamanya me la kem. 13 Na wò subɔla naƒo asa na ɖokuiŋudzedze;+Mègana wòakpɔ ŋusẽ ɖe dzinye o.+ Ekema manɔ blibo,+Eye vodada gãwo* ƒe fɔɖiɖi manɔ ŋunye o. 14 Na nye numenyawo kple nye dzimesusuwoNadze ŋuwò,+ Oo Yehowa, nye Agakpe+ kple nye Xɔnametɔ.+\n^ Agate ŋu afia, “Gake woƒe dzidzeka de.”\n^ Alo, “enana luʋɔ gbɔa agbe.”\n^ Alo, “vodada geɖe.”